Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Gníomhaireacht an Aontais Eorpaigh um Chomhar agus Oiliúint na Seirbhísí Forfheidhmithe Dlí (Europol) agus lena n-aisghairtear Cinneadh 2009/371/CGB agus Cinneadh 2005/681/CGB /* COM/2013/0173 final - 2013/0091 (COD) */





MEABHRÁN MÍNIÚCHÁIN 1. COMHTHÉACS AN TOGRA Cuireadh tús leis an Oifig Eorpach Póilíní (Europol) mar chomhlacht idir-rialtasach arna rialú ag Coinbhinsiún a tugadh chun críche idir na Ballstáit, a tháinig i bhfeidhm i 1999. De bhrí Chinneadh Comhairle a glacadh i 2009, rinneadh gníomhaireacht AE arna chistiú ag buiséad an AE de Europol. Is é ról Europol ná tacaíocht a chur ar fáil do ghníomhaíocht seirbhísí náisiúnta um fhorfheidhmiú an dlí agus dá chomhar lena chéile chun coireacht thromchúiseach agus sceimhlitheoireacht a chosc agus a chomhrac. Éascaíonn Europol malartú faisnéise idir gníomhaireachtaí na mBallstát um fhorfheidhmiú an dlí agus cuireann sé anailís choiriúil ar fáil chun cabhrú le fórsaí póilíneachta imscrúduithe trasteorann a dhéanamh. Sonraítear in Airteagal 88 sa Chonradh ar Fheidhmiú an Aontais Eorpaigh go ndéanfar Europol a rialú ag rialachán le glacadh ag an ngnáthnós imeachta reachtach. Éilítear ann freisin go mbunódh na comhreachtóirí nósanna imeachta um scrúdú ghníomhaíochtaí Europol ag Parlaimint na hEorpa, i dteannta le Parlaimintí náisiúnta. Bunaíodh an Coláiste Eorpach Póilíneachta (CEPOL) mar ghníomhaireacht AE i 2005, a bheadh i gceannas ar ghníomhaíochtaí i ndáil le hoiliúint a chur ar oifigigh um fhorfheidhmiú an dlí. Tá sé mar aidhm aige comhar a éascú idir fórsaí póilíneachta náisiúnta trí chúrsaí a eagrú a bhfuil gné póilíneachta Eorpaí ag baint leo. Sainíonn sé comhchuraclaim ar ábhair shonracha, scaipeann sé taighde ábhartha agus dea-chleachtas, comhordaíonn sé clár malairte um póilíní sinsearacha agus oiliúnóirí agus féadfaidh sé gníomhú mar chomhpháirtí i ndeontais AE le haghaidh tionscadal sonrach. I gClár Stócólm”– Eoraip a bheidh oscailte agus slán, a fhónfaidh do na saoránaigh agus a chosnóidh iad"[1], d’iarr an Chomhairle Eorpach ar Europol forbairt a dhéanamh agus "bheith ina mhol maidir le malartú faisnéise idir údaráis na mBallstát um fhorfheidhmiú an dlí, ina sholáthraí seirbhíse agus ina chlár le haghaidh seirbhísí um fhorfheidhmiú an dlí ", agus d’iarr sí go mbunófaí scéimeanna oiliúna agus cláir mhalairte Eorpacha le haghaidh gach gairmí ábhartha um fhorfheidhmiú an dlí ar leibhéal náisiúnta agus AE, agus ról lárnach ag CEPOL maidir leis an ngné Eorpach a áirithiú. Ina Chumarsáid '‘The EU Internal Security Strategy in Action: Five steps towards a more secure Europe’[2], d’aithin an Coimisiún dúshláin, prionsabail agus treoirlínte lárnacha um dhéileáil le saincheisteanna slándála laistigh den AE, agus mhol sé roinnt gníomhartha a mbeadh baint ag Europol agus CEPOL leo chun dul i ngleic leis an mbaol don tslándáil a bhaineann le coireacht thromchúiseach agus sceimhlitheoireacht. Le deich mbliana anuas tháinig méadú san AE ar choireacht thromchúiseach agus ar choireacht eagraithe, mar gháinneáil ar dhaoine, agus d’éirigh an choireacht éagsúil ó thaobh foirme.[3] Faightear i measúnú bagartha Europol i 2013 ar choireacht thromchúiseach agus ar choireacht eagraithe san AE (SOCTA 2013) “gur feiniméan í an coireacht thromchúiseach eagraithe atá ag éirí níos casta agus níos dinimiciúla de réir a chéile agus go bhfuil sé fós mar bhagairt mhór do shábháilteacht agus rath an AE”[4]. Tugtar faoi deara sa staidéar freisin “mar thoradh ar éifeachtaí an domhandaithe sa tsochaí agus sa ghnó go bhfuil éascaíocht déanta ar theacht chun cinn éagsúlachtaí nua sa ghníomhaíocht choiriúil, ina mbaineann grúpaí coiriúla leas as bealaí éalaithe, as an idirlíon agus as coinníollacha a bhaineann leis an géarchéim eacnamaíochta chun brabúis a neamhdhleathacha a ghiniúint ar riosca íseal”.[5] Úsáidtear an t-idirlíon chun gníomhaíochtaí coiriúla a eagrú agus a dhéanamh, feidhmíonn sé mar uirlis chumarsáide, mar mhargadh, mar áit earcaíochta agus mar sheirbhís airgeadais. Freisin éascaíonn sé cineálacha nua de chibearchoireacht, de chalaois cártaí íocaíochta, chomh maith le scaipeadh ábhair a bhaineann le mí-úsáid gnéasach leanaí.[6] Mar sin déanann cionta coireachta tromchúisí díobháil throm d’íospartaigh, déanann siad dochar ar scála mór don gheilleagar agus baineann siad an bonn ón mothú sábháilteachta nach féidir daoine a gcuid saoirse agus ceart aonair a fheidhmiú go héifeachtach gan é. Ní hamháin go gcuireann coireanna ar nós gáinneála ar dhaoine,[7] i ndrugaí neamhdhleathacha[8], agus in airm thine[9], coireanna airgeadais mar éilliú[10], chalaois[11] agus sciúradh airgid[12] agus chibearchoireacht[13] bagairt roimh shábháilteacht phearsanta agus eacnamaíochta daoine a bhfuil cónaí orthu san Eoraip, gineann siad brabúis mhóra choiriúla a neartaíonn cumhacht líonraí coiriúla agus a thógann ioncam a bhfuil géarghá leis ó údaráis phoiblí. Tá sceimhlitheoireacht fós mar bhagairt mhór do shlándáil an AE[14], toisc go bhfuil sochaithe san Eoraip fós leochaileach d’ionsaithe sceimhlitheora. Tá coireacht fós ar cheann de chúig phríomhábhar imní shaoránaigh an AE.[15] Nuair a iarradh orthu cén saincheisteanna ar cheart d’institiúidí an AE díriú orthu, luadh an comhrac i gcoinne coireachta sa cheathrú háit.[16] Fuarthas i suirbhé deireanach gur chuir an chuid is mó d’úsáideoirí an idirlín san AE in iúl go raibh an-imní orthu faoi chibearshlándáil agus chibearchoireacht.[17] Sa chomhthéacs sin teastaíonn gníomhaireachtaí AE chun tacaíocht a thabhairt ar bhealach éifeachtach agus éifeachtúil do chomhar, do roinnt faisnéise agus d’oiliúint maidir le forfheidhmiú an dlí . Sa Chur Chuige Coiteann i dtreo ghníomhaireachtaí díláraithe an AE ar thacaigh Parlaimint na hEorpa, an Chomhairle agus an Coimisiún leis in Iúil 2012[18] tá prionsabail leagtha amach um shocruithe rialachais gníomhaireachtaí mar Europol agus CEPOL. Tugtar an méid seo a leanas faoi deara sa Chur Chuige Coiteann: "merging agencies should be considered in cases where their respective tasks are overlapping, where synergies can be contemplated or when agencies would be more efficient if inserted in a bigger structure". Dá ndéanfaí Europol agus CEPOL a chumasc in aon ghníomhaireacht amháin, a bheadh suite i gceanncheathrú reatha Europol sa Háig, , chruthófaí sineirgí tábhachtacha agus gnóthachain éifeachtachta. Dá gcuirfí le chéile fios gnó Europol i leith chomhar oibriúcháin póilíní agus saineolas oideachais CEPOL neartófaí na naisc agus chruthófaí sineirgí idir an dá réimse. Chabhródh teagmháil idir na baill foirne oibriúcháin agus oiliúna a bheadh ag obair in aon ghníomhaireacht amháin le riachtanais oiliúna a aithint, ar an mbealach sin dhéanfaí ábharthacht agus díriú oiliúint an AE a mhéadú, agus bhainfeadh comhar póilíní an AE ar an iomlán leas as. Bheifí in ann dúbláil feidhmeanna tacaíochta sa dá ghníomhaireacht a sheachaint, agus d’fhéadfaí coigiltis dá bharr sin a ath-imlonnú agus a infheistiú i bhfeidhmeanna lárnacha oibriúcháin agus oiliúna. Tá sé sin tábhachtach go háirithe i bhfianaise an gheilleagair, nuair a bhíonn acmhainní náisiúnta agus an AE tearc agus nuair a d’fhéadfadh nach mbeadh acmhainní chun oiliúint an AE ar fhorfheidhmiú an dlí a neartú ar fáil murach sin. Mar sin déantar foráil sa togra seo um rialachán le haghaidh creat dlí nua le haghaidh Europol nua a thiocfaidh i ndiaidh agus a rachaidh in ionad Europol mar a bunaíodh ag Cinneadh 2009/371/CGB an 6 Aibreán 2009 ón gComhairle lenar bunaíodh an Oifig Eorpach Póilíní (Europol), agus CEPOL mar a bunaíodh ag Cinneadh 2005/681/CGB ón gComhairle lenar bunaíodh an Coláiste Eorpach Póilíneachta (CEPOL). Tá an togra ag teacht le ceanglais Chonradh Liospóin, le hionchais Chlár Stócólm, leis na tosaíochtaí atá leagtha amach sa Straitéis Slándála Inmheánaí i nGníomh, agus sa Chur Chuige Coiteann i dtreo ghníomhaireachtaí díláraithe an AE. 2. TORADH NA GCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR Reáchtáladh agallaimh faoi ullmhú an leasaithe ar Europol, CEPOL agus ar oiliúint an AE ar fhorfheidhmiú an dlí i 2010 agus 2011 idir an Coimisiún agus ionadaithe Pharlaimint na hEorpa, Chomhairle an Aontais Eorpaigh agus Bord Bainistíochta Europol agus Comhlacht Rialaitheach CEPOL, chomh maith le hionadaithe Parlaimintí náisiúnta. De réir a bheartais um “Rialáil Níos Fearr”, rinne an Coimisiún dhá mheasúnú tionchair ar roghanna eile beartais i ndáil le Europol agus CEPOL.[19] Bhí an measúnú tionchair ar Europol bunaithe ar an dá chuspóir beartais mar a bhí soláthar faisnéise do Europol ag na Ballstáit a mhéadú agus timpeallacht um próiseáil sonraí a shocrú a cheadaíonn do Europol cabhrú go hiomlán leis na Ballstáit coireacht thromchúiseach agus sceimhlitheoireacht a chosc. Maidir leis an gcéad chuspóir, rinneadh measúnú ar dhá rogha beartais: (i) oibleagáid dlí Ballstát chun sonraí a chur ar fáil do Europol a shoiléiriú, ag foráil do dhreasachtaí agus sásra tuairiscithe ar fheidhmíocht Ballstát aonair, agus (ii) rochtain a dheonú do Europol ar bhunachair sonraí náisiúnta ábhartha ar fhorfheidhmiú an dlí ar bhonn braite/neamhbhraite. Maidir leis an gcuspóir beartais ar thimpeallacht um próiseáil sonraí, rinneadh measúnú ar dhá rogha beartais: (i) an dá Chomhad Anailíse Oibre reatha a chumasc in aon chomhad amháin agus (ii) timpeallacht próiseála nua chun cosaintí nós imeachta a shocrú chun prionsabail um chosaint sonraí a chur i bhfeidhm agus béim faoi leith ar ‘phríobháideacht de réir deartha’. Bhí an measúnú tionchair ar CEPOL bunaithe ar an dá chuspóir beartais mar a bhí (i) cáilíocht níos fearr a áirithiú, oiliúint níos ceangailte agus níos comhsheasmhaí le haghaidh raoin níos leithne d’oifigigh fhorfheidhmithe i saincheisteanna coireachta trasteorann (ii) creat a bhunú chun é sin a bhaint amach de réir an Chuir Chuige Choitinn ar ghníomhaireachtaí díláraithe an AE. I bhfianaise chur i láthair Scéim Oiliúna ar Fhorfheidhmiú an Dlí, a mbeidh sé riachtanach acmhainní breise a chur i bhfeidhm lena haghaidh, scrúdaigh an Coimisiún roghanna éagsúla lenar áiríodh CEPOL a neartú agus a shruthlíniú mar ghníomhaireacht ar leithligh agus feidhmeanna CEPOL agus Europol a chumasc, go páirteach nó go hiomlán, i ngníomhaireacht Europol nua. Dar le modheolaíocht bhunaithe an Choimisiúin, rinneadh measúnú ar gach rogha beartais, le cabhair ó choiste stiúrtha idirseirbhíse, de réir a thionchair ar shlándáil, ar na costais (lenar áiríodh buiséad institiúidí an AE) agus a thionchar ar chearta bunúsacha. Mar thoradh ar an anailís ar an tionchar iomlán forbraíodh an rogha beartais ab fhearr atá cuimsithe sa togra reatha. Dar leis an measúnú, nuair a chuirfear i bhfeidhm é beidh Europol níos éifeachtaí mar ghníomhaireacht a chuirfidh tacaíocht chuimsitheach ar fáil d’oifigigh um fhorfheidhmiú an dlí san Aontas Eorpach. 3. GNÉITHE DLÍ AN TOGRA Is iad Airteagal 88 agus Airteagal 87 (2)(b) den Chonradh ar Fheidhmiú an Aontais Eorpaigh atá mar bhoinn dlí don togra. Cuspóir agus ábhar an togra reachtaigh Tá sé mar aidhm ag an togra seo: · Europol a ailíniú le ceanglais Chonradh Liospóin trí chreat reachtach Europol a bhunú sa rialachán agus sásra a thabhairt isteach chun gníomhaíochtaí Europol a rialú ag Parlaimint na hEorpa, i dteannta leis naParlaimintí náisiúnta. Ar an mbealach sin chuirfí feabhas ar dhlisteanacht dhaonlathach agus chuntasacht Europol don saoránach Eorpach. · Cuspóir Chlár Stócólm a chomhlíonadh trí “mol um malartú faisnéise idir gníomhaireachtaí na mBallstát um fhorfheidhmiú an dlí“ " a dhéanamh as Europol agus scéimeanna oiliúna agus cláir malairte Eorpacha a bhunú le haghaidh gach gairmí um fhorfheidhmiú an dlí ar leibhéal náisiúnta agus an AE. · Freagrachtaí nua a leagan ar Europol ionas go bhféadann sé tacaíocht níos cuimsithí a thabhairt do ghníomhaireachtaí um fhorfheidhmiú an dlí sna Ballstáit. Áirítear leis sin dul i gceannas chúraimí reathaCEPOL i réimse na hoiliúna d’oifigigh um fhorfheidhmiú an dlí ag Europol agus Scéim Oiliúna ar Fhorfheidhmiú an Dlí a fhorbairt. I gceist leis sin freisin tá an deis do Europol forbairta dhéanamh ar ionaid saineolais an AE um chineálacha áirithe coireachta a chomhrac a thagann faoi chuspóirí Europol, Lárionad Cibearchoireachta na hEorpa go háirithe. · Córas daingean um chosaint sonraí do Europol a áirithiú, go háirithe chun a áirithiú go bhfuil neamhspleáchas iomlán ag maoirseoir Europol um chosaint sonraí, go bhféadann sé gníomhú go héifeachtach agus go bhfuil leordhóthain cumhachtaí idirghabhála aige nó aici. · Rialachas Europol a fheabhsú, trí héifeachtacht fheabhsaithe a lorg agus é a ailíniú leis na prionsabail atá leagtha síos sa Chur Chuige Coiteann ar ghníomhaireachtaí díláraithe an AE. Seo a leanas an bealach ina mbaineann an togra amach na haidhmeanna sin: 1. Europol a ailíniú le ceanglais Chonradh Liospóin, a chuid cuntasachta a mhéadú Leis an rialachán sin cinntítear go bhfuil gníomhaíochtaí Europol faoi réir scrúdaithe ag ionadaithe shaoránaigh an AE arna dtoghadh go daonlathach. Tá na rialacha sonracha ar scrúdú ar aon dul leCumarsáid 2010 an Choimisiúin ar na nósanna imeachta um scrúdú ghníomhaíochtaí Europol ag Parlaimint na hEorpa, i dteannta le Parlaimintí náisiúnta[20]. Maidir le Parlaimint na hEorpa agus na Parlaimintí náisiúnta go háirithe: · faigheann siad faisnéis trí thuarascálacha gníomhaíochta bliantúil agus chuntais dheireanacha gach bliain. · faigheann siad measúnuithe bagartha faisnéise, anailísí straitéiseacha agus tuarascálacha ginearálta suímh maidir le cuspóir Europol chomh maith le torthaí staidéar agus measúnachtaí arna gcoimisiúnú ag Europol, socruithe oibre ar aontaíodh orthu le húdaráis tríú tíortha chun comhaontuithe idirnáisiúnta a chur i bhfeidhm a thug an tAontas Eorpach chun críche leis an tríú tír sin; · faigheann siad mar fhaisnéis an clár oibre ilbhliantúil agus bliantúil mar a glacadh leo; · faigheann siad tuarascálacha ar mhéid agus cháilíocht na faisnéise arna cur ar fáil ag gach Ballstát do Europol agus ar fheidhmíocht a Aonaid Náisiúnta; · féadfaidh siad ábhair maidir le Europol a phlé leis an Stiúrthóir Feidhmiúcháin agus le Cathaoirleach an Bhoird Bhainistíochta – agus oibleagáidí na discréide agus na rúndachta á dtógáil san áireamh - Ina theannta sin seo a leanas a dhéanann Parlaimint na hEorpa: · comhlíonann sí feidhmeanna an údaráis bhuiséadaigh, go háirithe: faigheann sí ráitis faoi mheastacháin, faigheann sí an tuarascáil ar an mbainistíocht bhuiséadach agus airgeadais don bhliain airgeadais sin agus féadfaidh sí aon fhaisnéis a bheadh ag teastáil don nós imeachta scaoilte a iarraidh agus tugann sí scaoileadh don Stiúrthóir Feidhmiúcháin i dtaobh chur i bhfeidhm an bhuiséid; a. · téitear i gcomhairle léi faoi chlár oibre ilbhliantúil Europol. · faigheann sí mar fhaisnéis clár oibre bliantúil Europol · féadfaidh sí cuireadh a thabhairt d’iarrthóir do Stiúrthóir Feidhmiúcháin Europol arna roghnú ag an mBord Bainistíochta le haghaidh éisteachta os comhair coiste parlaiminte inniúil; · féadfaidh sí iarraidh ar an Stiúrthóir Feidhmiúcháin a cuid ceisteanna faoina chuid feidhmíochta a fhreagairt, Chun ligean do Pharlaimint na hEorpa an scrúdú a chleachtadh ach chun rúndacht faisnéise oibriúcháin a ráthú ag an am céanna, is gá do Europol agus do Pharlaimint na hEorpa socrú oibre a thabhairt chun críche faoi rochtain ar Fhaisnéis Rúnaicmithe an Aontais Eorpaigh agus ar fhaisnéis íogair neamh-rúnaicmithe arna próiseáil ag Europol nó tríd. 2. Europol mar mhol um malartú faisnéise idir gníomhaireachtaí um fhorfheidhmiú an dlí sna Ballstáit Chun staid faisnéise Europol a fheabhsú, ionas go bhféadann níos mó tacaíochta a thabhairt doBhallstáit agus chun suíomh beartais an AE a threorú níos fearr, féachann an beartas chuig soláthar faisnéise ag na Ballstáit do Europol a fheabhsú. Déantar é sin trí neartú a dhéanamh ar an oibleagáid atá ar Bhallstáit sonraí ábhartha a sholáthar do Europol.. Táirgtear dreasacht tríd an deis a leathnú do sheirbhísí um fhorfheidhmiú an dlí chun tacaíocht a fháil d’imscrúdú trasteorann i réimse eile seachas góchumadh an euro. Tugtar isteach sásraí tuairiscithe chun monatóireacht a dhéanamh ar thabhairt sonraí chuig Europol ag na Ballstáit in Europol. Chun cur ar chumas Europol naisc níos fearr a bhunú idir sonraí atá i seilbh aige cheana féin agus anailís a dhéanamh orthu ina dhiaidh sin, tá ailtireacht phróiseála na gníomhaireachta athdheartha. Ní dhéanann sé bunachair ná córais sonraí a réamhshainiú a thuilleadh ach seachas sin glacann sé cur chuige ‘príobháideacht trí dhearadh’ agus trédhearcacht iomlán i dtreo an Oifigeach Cosanta Sonraí agus an Maoirseoir Eorpach ar Chosaint Sonraí, an EDPS. Baintear caighdeáin arda amach maidir le cosaint sonraí agus slándáil sonraí trí mheán cosaintí nós imeachta a bhfuil feidhm acu maidir le haon chineál sonrach faisnéise. Sa rialachán sin tá cuspóirí an phróiseáil sonraí (cros-seiceáil, anailís straitéiseach nó nádúr ginearálta eile, anailís oibriúcháin i gcásanna sonracha) leagtha amach, chomh maith leis na foinsí faisnéise agus na daoine a bhfuil cead acu rochtain a bheith acu ar shonraí. Chuirfeadh sé sin ar chumas Europol a ailtireacht TF a chur in oiriúint do na dúshláin atá le teacht agus do riachtanais ghníomhaireachtaí an AE um fhorfheidhmiú an dlí. Nuair a bheadh sé i bhfeidhm, ligfeadh sé do Europol píosaí ábhartha sonraí a nascadh lena chéile agus anailís a dhéanamh orthu, moilleanna a laghdú maidir le treochtaí agus patrúin a aithint agus ilstóráil sonraí a laghdú. Ag an am céanna, ráthófaí caighdeáin arda um chosaint sonraí. Dhéanfadh an Maoirseoir Eorpach ar Chosaint Sonraí maoirseacht ar chloí leis na caighdeáin sin. Ar an mbealach sin gheobhadh anailíseoirí Europol tuiscint níos leithne ar thromchoiriúlacht agus sceimhlitheoireacht san AE. Bheadh siad in ann treochtaí agus patrúin thar gach réimse coireachta a aithint go tapa agus d’fhorbródh siad tuairiscí faisnéise níos cuimsithí agus ábhartha chun tacú le gníomhaireachtaí na mBallstát um fhorfheidhmiú an dlí. 3. Freagrachtaí nua: oiliúint a chur ar lárionaid AE agus iad a fhorbairt chun coireanna sonracha a chomhrac Chun sineirgí a áirithiú i dtacaíocht an AE don phóilíneacht, agus chun cur i bhfeidhm iomlán an Scéim Oiliúna an AE ar Fhorfheidhmiú an Dlí atá molta i gcomhthreo leis an rialachán seo[21] a cheadú, rachaidh an Europol nua i gceannas ar na tascanna a rinne CEPOL roimhe sin agus déanfaidh sé forbairt orthu. Le naisc níos dlúithe idir obair oiliúna agus oibriúcháin tiocfaidh oiliúint níos spriocdhírithe agus níos ábhartha d’oifigigh um fhorfheidhmiú an dlí chun cinn. Glacfaidh Europol, trí mheán roinne nua a dtabharfar Acadamh Europol air, freagracht as oiliúint a thacú, a fhorbairt, a sheachadadh agus a chomhordú d’oifigigh um fhorfheidhmiú an dlí ag an leibhéal straitéiseach, agus ní hamháin póilíní sinsearacha (mar is amhlaidh faoi Chinneadh reatha CEPOL). Rachaidh na gníomhaíochtaí sin i ngleic leis an ngá le feasacht agus eolas faoi ionstraimí idirnáisiúnta agus an Aontais, le spreagadh chomhar trasteorann, le saineolas i réimsí téamacha sonracha coireachta nó póilíneachta agus le hullmhú do rannpháirtíocht i misin póilíní sibhialtacha an AE i dtríú tíortha. Beidh sé freagrach as uirlisí oideachasúla a fhorbairt agus a mheasúnú atá ceangailte le ceanglais a aithneofar i measúnuithe rialta ar riachtanais oiliúna. Cuirfidh sé le taighde agus féachfaidh sé chuig comhpháirtíochtaí a bhunú le comhlachtaí an Aontais agus le hinstitiúidí acadúla príobháideacha mar is cuí. Léiríonn comhdhéanamh, feidhmeanna agus nósanna imeachta an Bhoird Bainistíochta freagrachtaí nua Europol as oiliúint ar fhorfheidhmiú an dlí, chomh maith leis an dea-chleachtas atá leagtha amach sa Chur Chuige Coiteann i dtreo gníomhaireachtaí díláraithe an AE. Cuirfidh Coiste Eolaíochta um Oiliúint comhairle ar an mBord Bainistíochta chun cáilíocht eolaíochta ghníomhaíochtaí oiliúna Europol a ráthú agus a threorú. Chun feabhas a dhéanamh ar chumas an AE aghaidh a thabhairt ar fheiniméin shonracha coireachta, a bhfuil iarracht choiteann ag teastáil dóibh siúd go háirithe, tugtar an deis do Europol forbairt a dhéanamh ar lárionaid chun foirmeacha sonracha coireachta a chomhrac, mar shampla Lárionad Cibearchoireachta na hEorpa. Trí lárionaid AE den sórt sin a chuimseodh cuir chuige éagsúla i dtreo an chineál sonrach coireachta a chomhrac chuirfí luach le gníomhartha na mBallstát. Mar shampla d’fhéadfaidís gníomhú mar phointí lárnacha eolais, saineolas a chur le chéile chun tacú leis na Ballstáit i bhforbairt acmhainne, tacú le himscrúduithe na mBallstát agus bheith mar ghuth comhchoiteann imscrúdaitheoirí na hEorpa thar fhorfheidhmiú an dlí sa réimse sonrach. 4. Córas daingean um chosaint sonraí Déanann an togra atreisiú ar an gcóras um chosaint sonraí a bhaineann le gníomhaíochtaí Europol. Glactar na bearta seo a leanas go háirithe: · Déantar córas neamhspleách reatha Europol um chosaint sonraí a neartú trí tharraingt cuid mhór ar na prionsabail a thacaíonn le Rialachán (CE) Uimh. 45/2001 ar chosaint an duine aonair maidir le próiseáil sonraí pearsanta ag institiúidí agus comhlachtaí an Chomhphobail agus ar shaorghluaiseacht na sonraí sin.[22] Toisc go n-aithníonn Dearbhú 21 a ghabhann leis an gConradh sainiúlacht na próiseála ar shonraí pearsanta i bhfianaise fhorfheidhmiú an dlí, cuireadh rialacha Europol um chosaint sonraí, áfach, ar aon dul le hionstraimí eile um chosaint sonraí atá bainteach i réimse chomhar na bpóilíní agus na mbreithiúna. Is iad sin, go háirithe, Coinbhinsiún Uimh. 108[23] agus Moladh Uimh. R (87) ó Chomhairle na hEorpa[24] agus Creatchinneadh 2008/977 ón gComhairle maidir le cosaint sonraí pearsanta arna bpróiseáil i gcreat chomhar na bpóilíní agus na mbreithiúna.[25] Cinnteoidh sé sin leibhéal ard de chosaint daoine aonair maidir le próiseáil sonraí pearsanta, agus sainiúlacht fhorfheidhmiú an dlí á chur san áireamh. · Déantar rochtain ag na Ballstáit ar shonraí pearsanta a bhaineann le hanailís oibriúcháin srianta do rochtain indíreach ar bhonn chóras braite/neamhbhraite; nuair a dhéantar uathchomparáid cruthaítear ‘braith’ gan ainm má mheaitseálann na sonraí atá i seilbh an Bhallstáit a d’iarr sonraí atá i seilbh Europol Ní sholáthraítear na sonraí bainteacha pearsana no cáis ach mar fhreagra ar iarraidh leantach ar leithligh. · Tá cosc ar phróiseáil sonraí pearsanta ar íospartaigh, fhinnéithe, daoine difriúil le hamhrastaigh, agus mhionaoisigh ach má tá dearbhghá léi. Baineann an teorainn sin freisin le bunadh ciníoch nó eitneach, tuairimí polaitiúla, reiligiúin nó creidimh, ballraíocht ar cheardchumann agus sonraí a bhaineann le sláinte nó saol gnéis (sonraí íogaire pearsanta). Sa bhreis air sin, ní fhéadann sonraí pearsanta íogaire a phróiseáil ach áit a fhorlíonann siad sonraí pearsanta eile a phróiseáil Europol cheana féin. Tá sé mar oibleagáid ar Europol forbhreathnú a thabhairt don EDPS gach sé mhí ar na sonraí pearsanta íogaire go léir. Sa deireadh, ní féidir aon chinneadh a mbeidh éifeachtaí dlí aige maidir le duine is ábhar do shonraí a ghlacadh ar bhonn uathphróiseáil sonraí pearsanta íogaire amháin, ach amháin má tá sé údaraithe ag dlí an AE nó an dlí náisiúnta nó ag an EDPS. · Chun trédhearcacht a mhéadú, déantar ceart an duine aonair chun rochtana ar shonraí pearsanta i seilbh Europol a atreisiú. Tá an fhaisnéis nach mór do Europol a chur ar fáil do dhuine a iarrann rochtain ar a chuid sonraí liostaithe sa Rialachán. . · Sa togra tá rialacha soiléire leagtha amach maidir le roinnt freagrachta in ábhair cosanta sonraí, leagann sé freagracht go háirithe ar Europol as an athbhreithniú ar an ngá leanúnach leis na sonraí pearsanta a stóráil ag eatraimh rialta. · Déantar an oibleagáid maidir le logáil agus taifeadadh a shíneadh ó rochtain í a chlúdach ar réimse níos leithne de ghníomhaíochtaí um próiseáil sonraí: bailiú, athrú, rochtain, nochtadh, meascadh agus scriosadh. Chun smacht níos fearr ar úsáid sonraí a áirithiú chomh maith le soiléireacht faoin té a bhí á bpróiseáil, déantar athrú na logaí a thoirmeasc. · Féadann aon duine aonair cúiteamh a lorg ó Europol as próiseáil mhídhleathach sonraí tá bhfuil Europol agus Ballstáit ar tharla dochar ann faoi dhliteanas i gcomhpháirt agus go leithleach (Europol ar bhonn Airteagal 340 den Chonradh agus an Ballstát ar bhonn a dhlí náisiúnta). · Treisítear ról údarás maoirseachta seachtrach Europol um chosaint sonraí. Beidh an Maoirseoir Eorpach ar Chosaint Sonraí inniúil um maoirseacht a dhéanamh ar phróiseáil sonraí pearsanta ag Europol. Áirithítear leis sin comhlíonadh iomlán na gcritéar neamhspleáchais atá socraithe i gcásdlí na Cúirte Breithiúnais agus, de thoradh chumhachtaí forfheidhmithe an EDPS, éifeachtacht na maoirseachta ar chosaint sonraí. · Tá na húdaráis náisiúnta um chosaint sonraí fós inniúil, áfach, um maoirseacht ar ionchur, um aisghabháil agus aon chur in iúl sonraí pearsanta do Europol ag an mBallstát atá i gceist. Freisin tá siad freagrach fós as scrúdú cibé acu an sáraítear cearta an duine is ábhar do na sonraí leis an ionchur, an aisghabháil, nó an cur in iúl sin. · Leis an Rialachán tugtar isteach gnéithe de “chomh-mhaoirseacht” ar shonraí arna n-aistriú chuig Europol nó arna bpróiseáil ann. Maidir le saincheisteanna sonracha a bhfuil rannpháirtíocht náisiúnta ag teastáil lena n-aghaidh agus chun cur i bhfeidhm comhtháite an rialacháin seo a áirithiú ar fud an Aontais Eorpaigh, ba cheart don Mhaoirseoir Eorpach ar Chosaint Sonraí agus do na húdaráis mhaoirseachta náisiúnta, agus ceachtar acu ag gníomhú de réir a gcuid inniúlachtaí, comhoibriú a dhéanamh lena chéile. 5. Rialachas feabhsaithe Cuireann an togra feabhas ar rialachas Europol, trí ghnóthachain éifeachtúlachta a lorg, nósanna imeachta a shruthlíniú, go háirithe maidir leis an mBord Bainistíochta agus an Stiúrthóir Feidhmiúcháin agus trí Europol a ailíniú leis na prionsabail atá leagtha síos sa Chur Chuige Coiteann i dtreo ghníomhaireachtaí díláraithe an AE. Déantar ionadaíocht ar an gCoimisiún agus na Ballstáit ar Bhord Bainistíochta Europol chun a chuid córas feidhmiúcháin a rialú. Chun dé-shainordú na Gníomhaireachta nua – tacaíocht oibriúcháin agus oiliúint um fhorfheidhmiú an dlí – a léiriú, ceaptar comhaltaí iomlána an Bhoird Bhainistíochta ar bhonn a gcuid eolais ar chomhar i bhforfheidhmiú an dlí, agus ceaptar comhaltaí ailtéarnacha ar bhonn a gcuid eolais faoi oiliúint um oifigigh i bhforfheidhmiú an dlí Gníomhóidh na comhaltaí ailtéarnacha mar chomhaltaí iomlána pé uair a dhéantar plé nó cinntí faoi oiliúint. Cuirfidh coiste eolaíochta comhairle ar an mBord Bainistíochta faoi shaincheisteanna i leith oiliúna teicniúla (An Coiste Eolaíochta um Oiliúint). Tugtar na cumhachtaí riachtanacha don Bhord Bainistíochta, go háirithe chun an buiséad a bhunú, chun cur i ngníomh an bhuiséid a fhíorú, chun na rialacha airgeadais agus na doiciméid phleanála chuí a ghlacadh, chun nósanna imeachta oibre trédhearcacha a bhunú do chinnteoireacht ag Stiúrthóir Feidhmiúcháin Europol, an tuarascáil gníomhaíochta bhliantúil a ghlacadh, agus Stiúrthóir Feidhmiúcháin a cheapadh. Chun an próiseas cinnteoireachta a shruthlíniú, féadfaidh an Bord Bainistíochta cinneadh Bord Feidhmiúcháin a bhunú. D’fhéadfadh Bord Feidhmiúcháin beag den sórt sin, agus ionadaí ón gCoimisiún i láthair air, ról níos lárnaí a ghlacadh i maoirseacht ar ghníomhaíochtaí Europol agus é mar aidhm maoirseacht ar bhainistíocht riaracháin agus bhuiséadach a atreisiú, go háirithe maidir le hábhair iniúchta. Chun feidhmiú éifeachtach laethúil Europol a áirithiú, tá an Stiúrthóir Feidhmiúcháin mar ionadaí dlí agus bhainisteoir air. Tá an Stiúrthóir Feidhmiúcháin go hiomlán neamhspleách i bhfeidhmiú a chuid dualgas agus cinntíonn sé ndéanann Europol na cúraimí a bhfuiltear ag súil leo sa Rialachán seo. Go háirithe, tá sé freagrach as doiciméid bhuiséadacha agus phleanála a ullmhú a chuirtear isteach um chinneadh ag an mBord Bainistíochta, as cláir oibre bliantúla agus ilbhliantúla Europol agus doiciméid phleanála eile a chur i bhfeidhm. 4. AN IMPLEACHT BHUISÉADACH Mar thoradh ar chumasc iomlán CEPOL agus EUROPOL tiocfaidh sinéirgí agus gnóthachain éifeachtúlachta chun cinn. Déantar na coigiltis a bhaintear amach a mheas ag leibhéal de €17.2 milliún thar an tréimhse 2015-2020 agus 14 bhall foirne coibhéise lánaimseartha (FTE). Cé go mbainfidh an togra seo leas as na coigiltis sin agus go dtógfaidh sé ar acmhainní reatha, beidh acmhainní breise ag teastáil um chur i bhfeidhm na gcúraimí nua a bhaineann le hoifigigh um fhorfheidhmiú an dlí, agus chun próiseáil agus anailís a dhéanamh ar an méadú ionchais ar shreabhadh faisnéise, lena n-áirítear trí Lárionad Cibearchoireachta na hEorpa. Is iad oibriú agus forbairt bhreise Lárionad Cibearchoireachta na hEorpa is mó a mbíonn tionchar acu ar acmhainní. I gcomhthreo leis na riachtanais sin d’acmhainní nua, glacann CEPOL agus Europol páirt freisin sa laghdú reatha de 5% ar líon na mball foirne ar fud gach gníomhaireacht AE, agus cuireann siad poist foirne le linn le haslonnú i ngníomhaireachtaí AE i bhfabhar cúraimí nua agus gníomhaireachtaí ag an gcéim thosaithe. Beidh 12 FTE breise ag teastáil chun na cúraimí nua a chur i bhfeidhm a bhaineann le hoiliúint oifigeach um fhorfheidhmiú an dlí i.e. na gníomhaíochtaí atá riachtanach chun Scéim Oiliúna na hEorpa ar Fhorfheidhmiú an Dlí a chur i bhfeidhm atá molta i gcomhthreo leis an Rialachán seo. Gheofar na hacmhainní daonna le haghaidh na ngníomhaíochtaí oiliúna nua mar thoradh ar chumasc CEPOL go Europol, arb é an toradh a bheidh air ná coigiltis comhionann le 14 phost, atá comhionann le €10.1m thar an tréimhse 2015-2020. Trí 14 phost a scor, ba cheart go gcloífeadh CEPOL leis an iarratas chun líon na mball foirne a laghdú faoi 5% agus chun cur leis an linn aslonnaithe. Ina theannta sin, sábhálfar méid measta de €7.1m mar thoradh ar chostais níos ísle as speansais foirgnimh, trealaimh agus an bhoird bainistíochta thar an tréimhse chéanna. Meastar go dtiocfaidh costais teoranta aonuaire, atá measta ag €30 000, chun cinn mar thoradh ar aslonnú thart ar 40 ball foirne ó shuíomh reatha CEPOL i Bramshill, an RA, chuig suíomh Europol sa Háig, an Ísiltír. Tá sé fógartha ag an RA, áfach, go bhfuil sé ar intinn aige suíomh Bramshill a dhúnadh, mar sin beidh sé riachtanach CEPOL a bhogadh, pé scéal é. Beidh FTE breise ag teastáil le haghaidh na riachtanas méadaithe i ndáil le próiseáil faisnéise a eascróidh ón méadú ionchais ar mhéid na faisnéise arna soláthar do Europol mar thoradh ar an togra seo (a chuireann le chéile oibleagáid neartaithe ar Bhallstáit chun sonraí ábhartha a sholáthar do Europol, tacaíocht airgeadais d’imscrúduithe aonair agus tuarascálacha maoirseachta) . Earcófar iad siúd diaidh ar ndiaidh idir 2015 agus 2017 agus mar thoradh air sin tiocfaidh €1.8m ó thaobh costas foirne chun cinn thar an tréimhse 2015-2020. Déanfar thart ar dhá thrian de na sin a chúiteamh, áfach, ag na coigiltis ag eascairt ó chumasc CEPOL: gheofar dhá (2) FTE ón 2 phost a bheidh fágtha as na 14 a shábhálfar mar thoradh ar chumasc CEPOL. Do Lárionad Cibearchoireachta na hEorpa, earcófar 41 FTE breise thar an tréimhse 2015-2020 .Tá na cúraimí a bhfuil na baill foirne sin ag teastáil dóibh aitheanta i nDoiciméad Oibre Bhall Foirne an Choimisiúin a ghabhann leis seo. Tá costais neamhfhoirne Lárionad Cibearchoireachta na hEorpa measta ag €16.6m thar an tréimhse chéanna. I 2013, bhí 44 FTE sannta cheana féin do Lárionad Cibearchoireachta na hEorpa trí haslonnú inmheánach laistigh de Europol agus d’iarr Europol 17 FTE breise mar chuid de Dhréachtbhuiséad 2014. Chun cloí leis an iarratas chun líon na mball foirne a laghdú faoi 5% agus cur leis an linn aslonnaithe, ba cheart 34 FTE a scor laistigh de Europol idir 2015 agus 2018 anuas ar na 12 FTE atá le scor cheana féin i 2014. Sa deireadh, le haghaidh an togra seo beidh acmhainní breise ag teastáil don Mhaoirseoir Eorpach ar Chosaint Sonraí atá measta ag 1 FTE. Cruthóidh an t-athrú ar shocruithe maoirseachta um chosaint sonraí coigiltis de €3m le haghaidh Europol idir 2015 agus 2020, ní bheidh sé riachtanach dó tacaíocht a thabhairt don Chomhchoiste Maoirseachta, agus costais bhreise de €1.5m don EDPS thar an tréimhse chéanna. Mar sin, is é tionchar buiséadach iomlán an togra reachtaigh ná €623m don ghníomhaireacht chumaiscthe thar an tréimhse 2015-2020, chomh maith leis an €1.5m a theastaíonn don EDPS.[26] 2013/0091 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Gníomhaireacht an Aontais Eorpaigh um Chomhar agus Oiliúint na Seirbhísí Forfheidhmithe Dlí (Europol) agus lena n-aisghairtear Cinneadh 2009/371/CGB agus Cinneadh 2005/681/CGB TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 88 agus Airteagal 87(2) (b) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Tar éis dóibh dul i gcomhairle leis an Maoirseoir Eorpach ar Chosaint Sonraí, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Bunaíodh Europol le Cinneadh 2009/371/CGB[27] mar eintiteas den Aontas arna chistiú ó bhuiséad ginearálta an Aontais chun tacú le beart údaráis inniúla na mBallstát agus chun í a neartú chomh maith lena gcomhar frithpháirteach maidir le coireacht eagraithe agus sceimhlitheoireacht a chosc agus a chomhrac i dteannta le cineálacha eile coireachta tromchúisí a dhéanann difear do dhá Bhallstát nó níos mó. Tháinig Cinneadh 2009/371/CGB in ionad an Choinbhinsiúin a bhí bunaithe ar Airteagal K.3 den Chonradh ar an Aontas Eorpach, maidir le bunú na hOifige Eorpaí Póilíní (Coinbhinsiún Europol).[28] (2) Déantar foráil in Airteagal 88 den Chonradh go ndéanfar Europol a rialáil le rialachán a ghlacfar i gcomhréir leis an ngnáthnós imeachta reachtach. Ceanglaítear ann freisin go mbunófaí nósanna imeachta chun grinnscrúdú a dhéanamh ar ghníomhaíochtaí Europol ag Parlaimint na hEorpa, i dteannta leis na parlaimintí náisiúnta. Mar sin, tá sé riachtanach rialachán lena leagtar síos rialacha maidir le grinnscrúdú parlaiminte a chur in ionad Chinneadh 2009/371/CGB. (3) Bunaíodh an Oifig Eorpach Póilíní (‘CEPOL’) le Cinneadh 2005/681/CGB[29] chun comhar a éascú idir fórsaí póilíneachta náisiúnta trí ghníomhaíochtaí oiliúna a bhfuil gné póilíneachta Eorpaí ag baint leo a eagrú agus a chomhordú. (4) I 'gClár Stócólm - Eoraip atá oscailte agus slán, agus a thugann seirbhís agus cosaint dá saoránaigh'[30] iarrtar ar Europol forbairt a dhéanamh agus bheith mar “mhol um malartú faisnéise idir údaráis um fhorfheidhmiú an dlí na mBallstát, mar sholáthraí seirbhíse agus mar ardán do sheirbhísí um fhorfheidhmiú an dlí.” Ar bhonn measúnú ar fheidhmiú Europol, teastaíonn tuilleadh feabhais ar a éifeachtacht oibriúcháin sa chomhthéacs sin chun an cuspóir sin a bhaint amach. Freisin, tá sé mar aidhm ag Clár Stócólm fíorchultúr Eorpach um fhorfheidhmiú an dlí a chruthú trí scéimeanna oiliúna Eorpacha agus cláir mhalartaithe a bhunú le haghaidh gach gairmí ábhartha i bhforfheidhmiú an dlí ar leibhéal náisiúnta agus ar leibhéal an Aontais. (5) Tá gréasáin mhóra coirpeach agus sceimhlitheoirí ina bhagairt mhór do shlándáil inmheánach an Aontais agus do shábháilteacht agus shlí beatha a chuid saoránach. Nochtar sna measúnuithe bagartha atá ar fáil go bhfuil grúpaí coiriúla ag éirí níos ilchoiriúla agus ag feidhmiú trasna teorainneacha níos mó agus iad i mbun a gcuid gníomhaíochtaí. Dá bhrí sin, is gá d’údaráis náisiúnta um fhorfheidhmiú an dlí comhoibriú níos dlúithe a dhéanamh lena gcontrapháirtithe sna Ballstáit eile. I bhfianaise an méid sin, is gá Europol a ullmhú chun níos mó tacaíochta a thabhairt do na Ballstáit agus iad i mbun an choireacht a chosc, agus i mbun anailíse agus imscrúduithe ar fud an Aontais. Dearbhaíodh é sin freisin sna meastóireachtaí a rinneadh ar Chinneadh 2009/371/CGB agus ar Chinneadh 2005/681/CGB. (6) Mar gheall ar na naisc idir cúraimí Europol agus CEPOL, dá ndéanfaí feidhmeanna an dá ghníomhaireacht a chomhtháthú agus a réasúnú chuirfí feabhas ar éifeachtacht na gníomhaíochta oibriúcháin, ar ábharthacht na hoiliúna agus ar éifeachtúlacht chomhar póilíní an Aontais. (7) Ba cheart, dá bhrí sin, Cinneadh 2009/371/CGB agus Cinneadh 2005/681/CGB a aisghairm agus ba cheart an rialachán seo a chur ina n-ionad, rialachán a tharraingíonn ar na ceachtanna a foghlaimíodh ó chur chun feidhme an dá Chinneadh.. Ba cheart go dtiocfadh Europol mar a bhunaítear leis an rialachán seo in ionad Europol agus CEPOL mar a bunaíodh leis an dá Chinneadh aisghairthe, agus ba cheart go nglacadh sé a gcuid feidhmeanna chuige féin. (8) Toisc gur minic go dtarlaíonn coireacht thar theorainneacha inmheánacha, ba cheart do Europol tacú le bearta na mBallstát agus a gcomhar agus iad a neartú chun coireacht thromchúiseach a théann i bhfeidhm ar dhá Bhallstát nó níos mó a chosc agus a chomhrac. Toisc go bhfuil sceimhlitheoireacht ar cheann de na bagairtí is mó roimh shlándáil an Aontais, ba cheart do Europol cabhrú leis na Ballstáit agus iad ag tabhairt aghaidhe ar na dúshláin choiteanna sin. Mar ghníomhaireacht an AE um fhorfheidhmiú an dlí, ba cheart do Europol freisin tacú le bearta agus comhar chun dul i ngleic le cineálacha coireachta a dhéanann difear do leas an AE agus iad a neartú. Ba cheart dó freisin tacaíocht a thairiscint maidir le ciontaí coiriúla bainteacha a chosc agus a chomhrac a dhéantar chun modh a fháil saoirse ó phionós gníomhartha a bhfuil Europol inniúil ina dtaobh a áirithiú nó chun an méid sin a éascú nó a dhéanamh. (9) Ba cheart do Europol oiliúint de chaighdeán níos fearr atá comhleanúnach agus comhsheasmhach a áirithiú le haghaidh oifigeach um fhorfheidhmiú an dlí i ngach rang laistigh de chreat soiléir i gcomhréir le riachtanais oiliúna aitheanta. (10) Ba cheart go mbeadh Europol in ann iarraidh ar na Ballstáit imscrúduithe coiriúla a thionscain, a dhéanamh nó a chomhordú i gcásanna sonracha áit nach gcuirfeadh comhar trasteorann luach leo. Ba cheart do Europol Eurojust a chur ar a eolas faoi iarrataí den sórt sin. (11) Chun éifeachtacht Europol mar mhol um malairt faisnéise san Aontas a mhéadú ba cheart oibleagáidí soiléire a leagan síos do Bhallstáit chun na sonraí a chur ar fáil do Europol atá riachtanach dó chun a chuid cuspóirí a chomhlíonadh. Agus na hoibleagáidí sin á gcur chun feidhme bhfeidhm, ba cheart do Bhallstáit aird faoi leith a thabhairt ar shonraí a sholáthar atá ábhartha don chomhrac i gcoinne coireanna, a mheastar mar thosaíochtaí straitéiseacha agus oibriúcháin laistigh d’ionstraimí beartais ábhartha an Aontais.. Ba cheart do Bhallstáit cóip a chur ar fáil do Europol de na malairtí déthaobhacha agus iltaobhacha faisnéise leis na Ballstáit eile ar choireacht a thagann faoi chuspóirí Europol. Ag an am céanna, ba cheart do Europol méadú a dhéanamh ar a leibhéal tacaíochta do Bhallstáit, chun comhar lena chéile agus roinnt faisnéise a fheabhsú. Ba cheart do Europol tuarascáil bhliantúil a chur faoi bhráid gach institiúid Aontais agus Parlaimintí náisiúnta maidir lena mhéid a gcuireann Ballstáit aonair eolas ar fáil dó. (12) Chun comhar éifeachtach a áirithiú idir Europol agus na Ballstáit, ba cheart aonad náisiúnta a bhunú i ngach Ballstát. Ba cheart go mbeadh sé mar phríomh-idirchaidreamh idir údaráis ábhartha um fhorfheidhmiú an dlí agus institiúidí oiliúna ábhartha agus, ar an taobh eile, Europol. Chun malairt leanúnach, éifeachtach faisnéise idir Europol agus aonaid náisiúnta a áirithiú agus chun a gcomhar a éascú, ba cheart do gach aonad náisiúnta oifigeach idirchaidrimh amháin ar a laghad a thabhairt ar iasacht do Europol. (13) Ag tógáil san áireamh struchtúr díláraithe roinnt Ballstát agus an gá le malairt thapa faisnéise a chinntiú i roinnt cásanna, ba cheart go mbeadh cead ag Europol comhoibriú go díreach le húdaráis um fhorfheidhmiú an dlí sna Ballstáit in imscrúduithe aonair, agus aonaid náisiúnta Europol á gcoimeád ar a n-eolas. (14) Chun áirithiú go bhfuil oiliúint ar fhorfheidhmiú an dlí ar leibhéal an Aontais de chaighdeán ard, comhtháite agus comhsheasmhach, ba cheart do Europol agus Eurojust gníomhú i gcomhréir le beartas an Aontais ar oiliúint ar fhorfheidhmiú an dlí. . Ba cheart go mbeadh oiliúint ar leibhéal an Aontais ar fáil d’oifigigh um fhorfheidhmiú an dlí i ngach rang. Ba cheart do Europol áirithiú go ndéantar measúnú ar oiliúint agus go bhfuil conclúidí ó mheasúnuithe riachtanas oiliúna mar chuid de phleanáil chun dúbláil a laghdú. Ba cheart do Europol aithint na hoiliúna arna soláthar ar leibhéal an Aontais a chur chun cinn sna Ballstáit. (15) Tá sé riachtanach freisin rialachas Europol a fheabhsú, trí ghnóthachain éifeachtacha a lorg agus trí nósanna imeachta a shruthlíniú. (16) Ba cheart go ndéanfaí ionadaíocht ar an gCoimisiún agus na Ballstáit ar Bhord Bainistíochta Europol chun a chuid córas feidhmithe a mhaoirsiú go héifeachtach. Chun dé-mhandáid na gníomhaireachta nua a léiriú – tacaíocht oibriúcháin agus oiliúint d’fhorfheidhmiú an dlí – ba cheart na comhaltaí iomlána den Bhord Bainistíochta a cheapadh ar bhonn a gcuid eolais faoi chomhar i bhforfheidhmiú an dlí, agus ba cheart comhaltaí ailtéarnacha a cheapadh ar bhonn a gcuid eolais ar oiliúint le haghaidh oifigeach um fhorfheidhmiú an dlí. Ba cheart do chomhaltaí ailtéarnacha gníomhú mar chomhaltaí iomlána in éagmais an chomhalta iomláin agus i gcás ar bith ina dhéantar plé nó cinntí faoi oiliúint. Ba cheart do choiste eolaíochta comhairle a chur ar an mBord Bainistíochta faoi shaincheisteanna oiliúna teicniúla. (17) Ba cheart na cumhachtaí riachtanacha a thabhairt don Bhord Bainistíochta, go háirithe chun an buiséad a shocrú, chun cur i ngníomh an bhuiséid a fhíorú, chun na rialacha airgeadais agus na doiciméid phleanála chuí a ghlacadh, chun nósanna imeachta oibre trédhearcacha a bhunú do chinnteoireacht ag Stiúrthóir Feidhmiúcháin Europol agus chun an tuarascáil gníomhaíochta bhliantúil a ghlacadh. Ba cheart dó cumhachtaí údaráis ceapacháin a fheidhmiú i dtreo bhaill foirne na gníomhaireachta lena n-áirítear an Stiúrthóir Feidhmiúcháin. Chun an próiseas cinnteoireachta a shruthlíniú, agus chun maoirseacht ar bhainistíocht riaracháin agus bhuiséadach a atreisiú, ba cheart go mbeadh sé de theideal ag an mBord Bainistíochta freisin Bord Feidhmiúcháin a bhunú. (18) Chun feidhmiú éifeachtacht laethúil Europol a áirithiú, ba cheart go mbeadh an Stiúrthóir Feidhmiúcháin mar ionadaí dlí agus bhainisteoir air, ag gníomhú go hiomlán neamhspleách i bhfeidhmiú na gcúraimí go léir agus ag áirithiú go bhfuil na ndéanann Europol na cúraimí a bhfuiltear ag súil leo sa Rialachán.. Ba cheart go mbeadh an Stiúrthóir Feidhmiúcháin freagrach go háirithe as doiciméid bhuiséadacha agus phleanála a ullmhú le cur isteach um chinneadh an Bhoird Bainistíochta, as cláir oibre bliantúla agus ilbhliantúla Europol agus doiciméid phleanála eile a chur chun feidhme. (19) Chun críocha coireacht a chosc agus a chomhrac, rud a thagann faoina chuid cuspóirí, tá sé riachtanach go mbeadh an fhaisnéis is iomláine agus is deireanaí is féidir ag Europol. Mar sin, ba cheart go mbeadh Europol in ann próiseáil a dhéanamh ar shonraí arna soláthar dó ag na Ballstáit, tríú tíortha, eagraíochtaí idirnáisiúnta, comhlachtaí an Aontais agus páirtithe príobháideacha, agus a thagann ó fhoinsí atá ar fáil don phobal chomh maith chun tuiscint a fháil ar fheiniméin agus threochtaí coiriúla, chun faisnéis a bhailiú faoi ghréasáin choiriúla agus chun naisc a bhraith idir ciontaí éagsúla.. (20) Chun éifeachtacht Europol a mhéadú maidir le hanailís chruinn ar choireacht a chur ar fáil d’údaráis um fhorfheidhmiú an dlí, ba cheart dó teicneolaíochtaí nua a úsáid chun sonraí a phróiseáil. Ba cheart go mbeadh Europol in ann naisc a bhrath go tapa idir imscrúduithe agus modi operandi coiteanna thar ghrúpaí coiriúla éagsúla, chun crosmheaitseanna sonraí a sheiceáil agus chun léargas soiléir a fháil ar threochtaí, agus leibhéal ard de chosaint sonraí le haghaidh daoine aonair á choimeád.. Mar sin, níor cheart go mbeadh bunachair sonraí Europol réamhshainithe, chun gur féidir le Europol an struchtúr TF is éifeachtaí a roghnú. Chun leibhéal ard de chosaint sonraí a áirithiú, ba cheart cuspóir na n-oibríochtaí próiseála agus na cearta rochtana chomh maith le cosaintí sonracha breise a leagan síos. (21) Chun úinéireacht sonraí agus cosaint na faisnéise a urramú, ba cheart go mbeadh na Ballstáit agus údaráis i dtríú tíortha agus eagraíochtaí idirnáisiúnta in ann an cuspóir a shainiú a bhféadfaidh Europol na sonraí a chuireann siad ar fáil a phróiseáil agus cearta rochtana a shrianadh lena aghaidh. (22) Chun áirithiú nach dtugtar rochtain ach dóibh siúd a bhfuil rochtain riachtanach dóibh chun a gcuid cúraimí a chomhlíonadh, ba cheart go leagfadh an Rialachán seo síos rialacha sonracha faoi chéimeanna éagsúla den cheart chun rochtana ar shonraí arna bpróiseáil ag Europol. Ba cheart go mbeadh rialacha den sórt sin gan dochar do shrianta ar rochtain arna leagan ag soláthraithe sonraí, toisc gur cheart prionsabal úinéireacht na sonraí a urramú. Chun méadú a dhéanamh ar éifeachtacht chosc agus chomhrac na coireachta, a thagann faoi chuspóirí Europol, ba cheart do Europol fógra a thabhairt do Bhallstáit faoi fhaisnéis a bhaineann leis an mBallstát sin. (23) Chun comhar oibriúcháin idir na gníomhaireachtaí a fheabhsú, agus go háirithe chun naisc a shocrú idir sonraí atá i seilbh na ngníomhaireachtaí éagsúla cheana féin, ba cheart do Europol cur ar chumas Eurojust agus an Oifig Frith-chalaoise Eorpach (OLAF) rochtain a bheith acu ar shonraí atá ar fáil i Europol agus cuardach a dhéanamh ina gcoinne. (24) Ba cheart do Europol caidreamh comhoibritheach a choimeád le comhlachtaí eile an Aontais, le húdaráis um fhorfheidhmiú an dlí agus le hinstitiúidí oiliúna um fhorfheidhmiú an dlí i dtríú tíortha, le heagraíochtaí idirnáisiúnta, agus le páirtithe príobháideacha a mhéid is a theastaíonn chun a chuid cúraimí a chomhlíonadh. (25) Chun éifeachtacht oibriúcháin a chinntiú, ba cheart go mbeadh Europol in ann an fhaisnéis go léir a mhalartú, ach amháin sonraí pearsanta, le comhlachtaí eile an Aontais, le húdaráis um fhorfheidhmiú an dlí agus le hinstitiúidí oiliúna um fhorfheidhmiú an dlí i dtríú tíortha, le heagraíochtaí idirnáisiúnta, agus le páirtithe príobháideacha a mhéid is a theastaíonn chun a chuid cúraimí a chomhlíonadh. Ós rud é go bhfuil saineolas agus sonraí ag cuideachtaí, comhlachtaí, comhlachais ghnó, eagraíochtaí neamhrialtais agus páirtithe príobháideacha eile atá ábhartha go díreach do chosc agus chomhrac na coireachta tromchúiseachí agus na sceimhlitheoireachta, ba cheart go mbeadh Europol in ann freisin sonraí den sórt sin a mhalartú le páirtithe príobháideacha. Chun cibearchoireacht, mar a bhaineann le teagmhais de shlándáil líonra agus faisnéise, a chosc agus a chomhrac, ba cheart do Europol, de bhun Treoir [ainm na Treorach glactha] ó Pharlaimint na hEorpa agus ón gComhairle maidir le bearta chun leibhéal coiteanna de shlándáil líonra agus faisnéise a chinntiú ar fud an Aontais,[31] comhar a dhéanamh agus faisnéis a mhalartú, ach amháin sonraí pearsanta, le húdaráis náisiúnta atá inniúil um shlándáil chórais líonra agus faisnéise. (26) Ba cheart go mbeadh Europol in ann na sonraí pearsanta go léir a mhalartú le comhlachtaí eile an Aontais a mhéad is gá chun a chuid cúraimí a chomhlíonadh. (27) Is minic go mbíonn naisc thar chríoch an AE ag coireacht thromchúiseach agus sceimhlitheoireacht. Mar sin ba cheart go mbeadh Europol in ann sonraí pearsanta a mhalartú le húdaráis um fhorfheidhmiú an dlí i dtríú tíortha agus le heagraíochtaí idirnáisiúnta mar Interpol a mhéad is gá chun a chuid cúraimí a chomhlíonadh. (28) Ba cheart go mbeadh Europol in ann sonraí pearsanta a aistriú chuig údarás trí tíre nó chuig eagraíocht idirnáisiúnta ar bhonn chinnidh ón gCoimisiún ina fhaightear go n-áirithíonn an tír nó an eagraíocht idirnáisiúnta atá i gceist leibhéal dóthanach de chosaint sonraí, nó in éagmais chinneadh leordhóthanachta, comhaontú idirnáisiúnta arna dtabhairt chun críche ag an Aontas de bhun Airteagail 218 den Chonradh, nó comhaontú comhair arna thabhairt chun críche idir Europol agus an tríú tír sin roimh theacht i bhfeidhm an Rialacháin seo. Ag féachaint d’Airteagal 9 de Phrótacal 36 ar fhorálacha idirthréimhseacha a ghabhann leis an gConradh, ba cheart éifeachtaí dlí comhaontuithe den sórt sin a chaomhnú go ndéantar na comhaontuithe sin a aisghairm, a neamhní nó a leasú agus an Conradh á chur chun feidhme. (29) Áit nach féidir aistriú sonraí pearsanta a bhunú ar chinneadh leordhóthanachta arna ghlacadh ag an gCoimisiún, ná ar chomhaontú idirnáisiúnta arna thabhairt chun críche ag an Aontas, ná ar chomhaontú comhair reatha, ba cheart go dtabharfaí cead don Bhord Bainistíochta agus don Mhaoirseoir Eorpach ar Chosaint Sonraí aistriú nó sraith aistrithe a údarú, ar choinníoll go n-áirithítear dóthain cosaintí. Áit nach bhfuil feidhm ag aon chuid den mhéid thuas, ba cheart go dtabharfaí cead don Stiúrthóir Feidhmiúcháin aistriú sonraí a údarú i gcásanna eisceachtúla ar bhonn cáis aonair, más gá sin chun leas bunúsach Ballstáit a chosaint, chun garchontúirt a bhaineann le coireacht nó sceimhlitheoireacht a chosc, nó má tá an t-aistriú riachtanach ar chúis eile nó ina cheangal dlí ar fhorais phoiblí thábhachtacha, má thug an duine is ábhar do na sonraí cead. nó má tá leas ríthábhachtach an duine is ábhar do na sonraí i gceist. (30) Ba cheart nach mbeadh Europol in ann próiseáil a dhéanamh ar shonraí pearsanta de thionscnamh páirtithe príobháideacha agus daoine príobháideacha ach amháin má aistrítear chuig Europol iad ag aonad náisiúnta de chuid Europol nó ag Ballstát i gcomhréir lena dhlí náisiúnta nó, ag pointe teagmhála i dtríú tír a bhfuil comhar bunaithe ar siúl leis trí chomhaontú comhair arna thabhairt chun críche i gcomhréir le hAirteagal 23 de Chinneadh 2009/371/JHA roimh theacht i bhfeidhm an Rialacháin seo nó ag údarás tríú tíre nó eagraíocht idirnáisiúnta a bhfuil comhaontú idirnáisiúnta tugtha chun críche ag an Aontas leo de bhun Airteagail 218 den Chonradh. (31) Maidir le haon fhaisnéis a bhfuil sé soiléir go bhfuair tríú tír nó eagraíocht idirnáisiúnta í agus cearta daonna á sárú ní dhéanfar próiseáil uirthi (32) Ba cheart rialacha ar chosaint sonraí i Europol a neartú agus ba cheart go dtarraingeoidís ar na prionsabail a thacaíonn le Rialachán (CE) Uimh. 45/2001[32] chun leibhéal ard de chosaint daoine aonair a áirithiú maidir le próiseáil sonraí pearsanta. Toisc go n-aithníonn Dearbhú 21 a ghabhann leis an gConradh sainiúlacht na próiseála ar shonraí pearsanta i bhfianaise fhorfheidhmiú an dlí, ba cheart go mbeadh rialacha Europol ar chosaint sonraí neamhspleách agus go mbeidís ailínithe le hionstraimí ábhartha eile um chosaint sonraí a bhfuil feidhm acu i réimse chomhar na bpóilíní san Aontas, go háirithe Coinbhinsiún Uimh. 108[33] agus Moladh Uimh. R(87) ó Chomhairle na hEorpa[34] agus Creatchinneadh 2008/977/JHA ón gComhairle ar chosaint sonraí pearsanta arna bpróiseáil i gcreat chomhar na bpóilíní agus na mbreithiúna in ábhair choiriúla[35] [rachaidh an Treoir ábhartha ina ionad nuair a ghlacfar léi]. (33) An oiread is féidir ba cheart sonraí pearsanta a idirdhealú de réir leibhéal a gcruinnis agus a nniontaofachta/ Ba cheart idirdhealú a dhéanamh idir fíricí agus measúnuithe pearsanta, chun cosaint daoine aonair a áirithiú chomh maith le cáilíocht agus iontaofacht na faisnéise arna bpróiseáil ag Europol. (34) Déantar sonraí pearsanta a bhaineann le catagóirí éagsúla de dhaoine is ábhar do shonraí a phróiseáil i réimse chomhar na bpóilíní. Ba cheart do Europol deighiltí idir sonraí pearsanta catagóirí difriúla de dhaoine is ábhar do shonraí a dhéanamh chomh soiléir is féidir. Ba cheart go háirithe sonraí pearsanta daoine mar íospartaigh, fhinnéithe, daoine a bhfuil faisnéis ábhartha acu chomh maith le sonraí pearsanta mionaoiseach a chosaint. Mar sin, níor cheart do Europol iad a phróiseáil ach má tá dearbhghá leis sin chun coireacht a chosc agus a chomhrac laistigh dá chuid cuspóirí, agus má fhorlíonann na sonraí sin sonraí pearsanta eile atá próiseáilte ag Europol cheana féin. (35) I bhfianaise na gceart bunúsach chun cosaint sonraí pearsanta, níor cheart do Europol sonraí pearsanta a stóráil ar feadh tréimhse ama atá níos faide ná an tréimhse a theastaíonn chun a chuid cúraimí a chomhlíonadh. (36) Chun slándáil sonraí pearsanta a ráthú, ba cheart do Europol bearta teicniúla agus eagrúcháin oiriúnacha a chur chun feidhme. (37) Ba cheart go mbeadh ceart ag aon duine chun rochtana ar shonraí pearsanta a bhaineann leo, chun cur faoi deara sonraí míchruinne a bhaineann leo a cheartú, chun sonraí a bhaineann leo a scriosadh nó a bhacadh, mura bhfuil siad ag teastáil a thuilleadh. Níor cheart go rachadh na cearta a thugtar don duine is ábhar do na sonraí agus cleachtadh na gceart sin i bhfeidhm ar na hoibleagáidí arna gcur ar Europol agus ba cheart go mbeidís faoi réir srianta atá leagtha síos sa Rialachán seo. (38) Chun ceart agus saoirse daoine is ábhair do na sonraí a chosaint teastaíonn sannadh soiléir freagrachtaí faoin Rialachán seo. Go háirithe, ba cheart go mbeadh na Ballstáit freagrach as cruinneas sonraí atá aistrithe chuig Europol acu, as na sonraí sin a choimeád cothrom le dáta agus as dlíthiúlacht an aistrithe sin. Ba cheart go mbeadh Europol freagrach as cruinneas sonraí arna soláthar ag soláthraithe sonraí eile agus as na sonraí a choimeád suas le dáta. Ba cheart do Europol áirithiú freisin go ndéantar sonraí a phróiseáil go cóir agus go dleathach, go mbailítear agus go bpróiseáiltear le haghaidh cuspóra shonraigh iad, go bhfuil siad leordhóthanach, ábhartha, díréireach agus nach stóráiltear iad ar feadh tréimhse níos faide ná an tréimhse atá riachtanach don chuspóir a ndéantar próiseáil orthu dó. (39) Ba cheart do Europol taifid a choimeád faoi bhailiú, athrú, rochtain, nochtadh, meascadh nó scriosadh sonraí pearsanta chun críocha dlíthiúlacht na próiseála sonraí, na féinmhonatóireachta a fhíorú agus chun sláine agus slándáil cheart sonraí a áirithiú. Ba cheart go mbeadh sé mar oibleagáid ar Europol comhoibriú leis an Maoirseoir Eorpach ar Chosaint Sonraí agus na logaí nó na doiciméid a chur ar fáil arna iarraidh sin, ionas gur féidir iad a úsáid le haghaidh oibríochtaí próiseála monatóireachta. (40) Ba cheart do Europol oifigeach cosanta sonraí a shannadh chun cabhrú leis monatóireacht a dhéanamh ar chomhlíonadh fhorálacha an Rialacháin seo. Ba cheart go mbeadh sé de chumas ag an oifigeach cosanta sonraí a chuid cúraimí a chomhlíonadh go neamhspleách agus go héifeachtach. (41) Ba cheart d’údaráis inniúla náisiúnta um maoirseacht ar phróiseáil sonraí pearsanta monatóireacht a dhéanamh ar dhlíthiúlacht phróiseáil na sonraí pearsanta ag na Ballstáit. Ba cheart don Mhaoirseoir Eorpach ar Chosaint Sonraí monatóireacht a dhéanamh le neamhspleáchas iomlán ar ghníomhaíochtaí próiseála sonraí arna ndéanamh ag Europol. (42) Maidir le saincheisteanna sonracha a bhfuil rannpháirtíocht náisiúnta ag teastáil lena n-aghaidh agus chun cur i bhfeidhm comhtháite an Rialacháin seo ar fud an Aontais Eorpaigh a áirithiú, ba cheart don Mhaoirseoir Eorpach ar Chosaint Sonraí agus do na húdaráis mhaoirseachta náisiúnta comhoibriú lena chéile. (43) Toisc go bhfuil próiseáil á déanamh ag Europol ar shonraí pearsanta neamhoibriúcháin nach mbaineann le haon imscrúduithe coiriúla, ba cheart go mbeadh próiseáil na sonraí sin faoi réir Rialachán (CE) Uimh. 45/2001. (44) Ba cheart don Mhaoirseoir Eorpach ar Chosaint Sonraí éisteacht le gearáin arna lóisteáil ag daoine is ábhair do na sonraí agus an scéal a fhiosrú. Ba cheart an fiosrúchán de thoradh gearáin a dhéanamh, faoi réir athbhreithnithe bhreithiúnaigh, a mhéid atá oiriúnach sa chás faoi leith. Ba cheart don údarás maoirseachta an duine is ábhar do na sonraí a chur ar a eolas laistigh de thréimhse réasúnta faoi dhul chun cinn i ndáil leis an ngearán chomh maith le toradh an ghearáin. (45) Ba cheart go mbeadh sé de cheart ag aon duine aonair chun leighis bhreithiúnaigh i gcoinne chinntí an Mhaoirseora Eorpaigh ar Chosaint Sonraí a bhaineann leis/léi. (46) Ba cheart go mbeadh Europol faoi réir rialacha ginearálta ar dhliteanas conarthach nó neamhchonarthach atá infheidhme d’institiúidí, do ghníomhaireachtaí agus do chomhlachtaí an AE, ach amháin dliteanas as próiseáil neamhdhleathach sonraí. (47) D’fhéadfadh nach mbeadh sé soiléir don duine atá i gceist cibé acu ar tharla an dochar a d’fhulaing sé mar gheall ar phróiseáil neamhdhleathach de thoradh birt arna dhéanamh ag Europol nó ag Ballstát. Ba cheart go mbeadh Europol agus an Ballstát áit inar tharla an imeacht as ar eascair an dochar faoi dhliteanas i gcomhpháirt agus go leithleach, dá bhrí sin. (48) Chun áirithiú go bhfuil Europol ina eagraíocht atá go hiomlán cuntasach agus trédhearcach, tá sé riachtanach, i bhfianaise Airteagail 88 den Chonradh ar Fheidhmiú an Aontais Eorpaigh, nósanna imeachta a leagan síos chun scrúdú a dhéanamh ag Parlaimint na hEorpa i dteannta le Parlaimintí náisiúnta ar ghníomhaíochtaí Europol, agus an gá le rúndacht faisnéise oibriúcháin a chosaint. (49) Ba cheart go mbeadh feidhm ag Rialacháin Foirne Oifigigh na gComhphobal Eorpach agus Coinníollacha Fostaíochta Sheirbhísigh Eile na gComhphobal Eorpach atá leagtha síos i Rialachán (CEE, Euratom, CEGC) Uimh. 259/68[36] do bhaill foirne Europol. Ba cheart go mbeadh Europol in ann baill foirne ó údaráis inniúla na mBallstát a fhostú mar ghníomhairí sealadacha ar cheart a dtréimhse seirbhíse a theorannú chun prionsabal na huainíochta a choimeád, toisc go n-éascóidh athimeascadh ball foirne i seirbhís a n-údaráis inniúil dlúthchomhar idir Europol agus údaráis inniúla na mBallstát. Ba cheart do Bhallstáit aon bheart is gá a ghlacadh chun áirithiú go bhféadann baill foirne atá fostaithe i Europol mar ghníomhairí sealadacha, ag deireadh na seirbhíse sin do Europol, filleadh ar an státstseirbhís a mbaineann siad léi. (50) Mar gheall ar nádúr dhualgais Europol agus ról an Stiúrthóra Feidhmiúcháin, sula gceaptar é, agus sula ndéantar síneadh féideartha ar a thréimhse oifige, féadfar iarraidh ar an Stiúrthóir Feidhmiúcháin ráiteas a dhéanamh agus ceisteanna a fhreagairt do choiste inniúil Pharlaimint na hEorpa. Ba cheart don Stiúrthóir Feidhmiúcháin an tuarascáil bhliantúil a chur faoi bhráid Pharlaimint na hEorpa agus na Comhairle. Sa bhreis air sin, ba cheart go mbeadh Parlaimint na hEorpa in ann iarraidh ar an Stiúrthóir Feidhmiúcháin tuairisc a thabhairt faoi fheidhmiú a chuid dualgas. (51) Chun uathriail agus neamhspleáchas iomlán Europol a áirithiú, ba cheart buiséad neamhspleách a dheonú dó a eascraíonn a chuid ioncaim go bunúsach ó ranníocaíocht ó bhuiséad an Aontais Eorpaigh. Ba cheart go mbeadh nós imeachta buiséadach an Aontais infheidhmithe fad is atá ranníocaíocht an Aontais agus aon fhóirdheontais eile inmhuirir do bhuiséad ginearálta an Aontais i gceist. Ba cheart don Chúirt Iniúchóirí tabhairt faoi iniúchadh na gcuntas. (52) Ba cheart go mbeadh feidhm ag Rialachán (AE, EURATOM) Uimh. 966/2012 ar na rialacha airgeadais atá infheidhme do bhuiséad ginearálta an Aontais agus a aisghaireann Rialachán (CE, Euratom) Uimh. 1605/2002 ón gComhairle (an Rialachán Airgeadais)[37] le Europol. (53) Ba cheart go mbeadh feidhm ag Rialachán (CE) Uimh 1073/1999 an 25 Bealtaine 1999 ó Pharlaimint na hEorpa agus ón gComhairle maidir le himscrúduithe arna ndéanamh ag an Oifig Frithchalaoise Eorpach (OLAF)[38] le Europol. (54) Tá Europol ag déanamh próiseála ar shonraí a bhfuil cosaint faoi leith ag teastáil dóibh toisc go gcuimsíonn siad faisnéis rúnaicmithe an AE (FRAE) agus faisnéis íogair neamh-rúnaicmithe. Mar sin ba cheart do Europol rialacha a bhunú faoi rúndacht agus phróiseáil na faisnéise sin, agus é ag tógáil san áireamh prionsabail bhunúsacha agus íoschaighdeáin atá leagtha síos i gCinneadh 2011/292/AE ón gComhairle ar na rialacha slándála chun faisnéis rúnaicmithe an AE a chosaint.[39] (55) Tá sé oiriúnach measúnú rialta a dhéanamh ar chur i bhfeidhm an Rialacháin seo. (56) Ba cheart na forálacha riachtanacha a leagan síos i gcomhaontú ceanncheathrún maidir le cóiríocht do Europol sa Bhallstáit a mbeidh a cheanncheathrú aige ann agus na rialacha sonracha atá infheidhme do bhaill foirne go léir Europol. Sa bhreis air sin, ba cheart don Bhallstát aíochta na coinníollacha is fearr is féidir a chur ar fáil chun áirithiú go bhfuil an Oifig Tacaíochta ag feidhmiú i gceart, lena n-áirítear scoileanna le haghaidh leanaí agus iompar, chun acmhainní daonna ardchaighdeáin a tharraingt ó cheantar geografach chomh leathan agus is féidir. (57) Toisc go dtéann Europol mar a bhunaítear leis an Rialachán seo in ionad Europol mar a bunaíodh ar bhonn Chinneadh 2009/371 CGB ón gComhairle agus CEPOL mar a bunaíodh ar bhonn Chinneadh 2005/681/CGB ón gComhairle agus go dtagann sé ina ndiaidh, ba cheart go mbeadh sé mar chomharba dlíthiúil dá gcuid conarthaí go léir, lena n-áirítear na conarthaí fostaíochta, na dliteanais agus na haonaid réadmhaoine a fuarthas. Beidh comhaontuithe idirnáisiúnta a tugadh chun críche ag Europol mar a bunaíodh ar bhonn Chinneadh 2009/371/CGB ón gComhairle agus CEPOL mar a bunaíodh ar bhonn Chinneadh 2005/681/CGB ón gComhairle fós i bhfeidhm, ach amháin an Comhaontú Ceanncheathrún a tugadh chun críche ag CEPOL. (58) Chun cur ar chumas Europol leanúint ar aghaidh ag comhlíonadh chúraimí Europol mar a bunaíodh ar bhonn Chinneadh 2009/371/CGB agus CEPOL mar a bunaíodh ag Cinneadh 2005/681/CGB chomh maith is féidir leis, ba cheart bearta idirthréimhseacha a leagan síos, go háirithe maidir leis an mBord Bainistíochta, an Stiúrthóir Feidhmiúcháin, agus maidir le fálú a dhéanamh ar chuid de bhuiséad Europol le haghaidh oiliúna ar feadh trí bliana tar éis teacht i bhfeidhm an Rialacháin seo. (59) Ós rud é nach féidir leis na Ballstáit cuspóir an Rialacháin seo, is é sin ná eintiteas a bhunú atá freagrach as comhar agus oiliúint maidir le fhorfheidhmiú an dlí ar leibhéal an Aontais, a bhaint amach go sásúil agus mar sin, mar gheall ar scála agus éifeachtaí an ghnímh, gur fearr é a bhaint amach ar leibhéal an Aontais, féadfaidh an tAontas glacadh le bearta, i gcomhréir le prionsabal na coimhdeachta mar atá leagtha amach in Airteagal 5 de Chonradh an Aontais Eorpaigh. I gcomh réir phrionsabal na comhréireachta mar atá leagtha amach san Airteagal sin, ní shíneann an Rialachán seo thar an méid atá riachtanach chun an cuspóir sin a bhaint amach. (60) [I gcomhréir le hAirteagal 3 den Phrótacal (Uimh. 21) maidir le seasamh na Ríochta Aontaithe agus na hÉireann i dtaca leis an limistéar Saoirse, Slándála agus Ceartais, atá i gceangal le Conradh an Aontais Eorpaigh agus an Conradh ar Fheidhmiú an Aontais Eorpaigh, tá fógra tugtha ag na Ballstáit sin gur mian leo páirt a ghlacadh i nglacadh agus i gcur i bhfeidhm an Rialacháin seo] NÓ [Gan dochar d’Airteagal 4 de Phrótacal (Uimh. 21) maidir le seasamh na Ríochta Aontaithe agus na hÉireann i dtaca leis an limistéar Saoirse, Slándála agus Ceartais, atá i gceangal le Conradh an Aontais Eorpaigh agus an Conradh ar Fheidhmiú an Aontais Eorpaigh, ní ghlacfaidh na Ballstáit sin páirt i nglacadh an Rialacháin sin agus ní bheidh siad faoina cheangal nó faoi réir a chur i bhfeidhm]. (61) I gcomhréir le hAirteagal 1 agus Airteagal 2 den Phrótacal (No 22) ar sheasamh na Danmhairge atá i gceangal le Conradh an Aontais Eorpaigh agus leis an gConradh ar Fheidhmiú an Aontais Eorpaigh, níl an Danmhairg chun páirt a ghlacadh i nglacadh an Rialacháin seo agus ní bheidh sí faoina cheangal nó faoi réir a chur i bhfeidhm. (62) Déanann an Rialachán seo na cearta bunúsacha a urramú agus cloíonn sé leis na prionsabail atá aitheanta go háirithe i gCairt um Chearta Bunúsacha an Aontais Eorpaigh, go háirithe an ceart chun cosaint sonraí pearsanta agus an ceart chun príobháideachta mar atá cosanta ag Airteagal 8 agus 7 den Chairt, chomh maith le hAirteagal 16 den Chonradh. TAR ÉIS AN RIALACHÁN SEO A GHLACADH: Caibidil I FORÁLACHA AGUS CUSPÓIRÍ GINEARÁLTA EUROPOL Airteagal 1 Gníomhaireacht an Aontais Eorpaigh um Chomhar agus Oiliúint na Seirbhísí Forfheidhmithe Dlí a bhunú 1. Leis seo bunaítear Gníomhaireacht an Aontais Eorpaigh um Chomhar agus Oiliúint na Seirbhísí Forfheidhmithe Dlí (Europol) chun feabhas a chur ar chomhar údaráis um fhorfheidhmiú an dlí lena chéile san Aontas Eorpach, chun a gcuid beart a neartú agus a thacú agus chun beartas oiliúna comhtháite Eorpach a sheachadadh. 2. Rachaidh Europol, mar a bhunaítear leis an Rialachán seo, in ionad Europol mar a bunaíodh le Cinneadh 2009/371/CGB agus CEPOL mar a bunaíodh ag Cinneadh 2005/681/CGB. Airteagal 2 Sainmhínithe Chun críocha an Rialacháin seo: (a) ciallaíonn 'údaráis inniúla na mBallstát gach údarás póilíní agus seirbhísí eile um fhorfheidhmiú an dlí sna Ballstáit atá freagrach faoin dlí náisiúnta as ciontaí coiriúla a chosc agus a chomhrac; (b) ciallaíonn ‘anailís’ cur le chéile, próiseáil nó úsáid sonraí agus é mar aidhm cabhrú le himscrúduithe coiriúla; (c) ciallaíonn ‘comhlachtaí an Aontais’ institiúidí, eintitis, misin, oifigí agus gníomhaireachtaí arna mbunú ag Conradh an Aontais Eorpaigh agus ag an gConradh ar Fheidhmiú an Aontais Eorpaigh nó ar bhonn na gconarthaí sin; (d) ciallaíonn ‘oifigigh um fhorfheidhmiú an dlí’ oifigigh ó sheirbhísí póilíneachta, custaim agus sheirbhísí ábhartha eile, lena n-áirítear comhlachtaí an Aontais, atá freagrach as coireacht thromchúiseach a théann i bhfeidhm ar dhá Bhallstát nó níos mó a chosc agus a chomhrac, chomh maith le sceimhlitheoireacht agus foirmeacha coireachta eile a théann i bhfeidhm ar chomhleas atá clúdaithe ag beartas Aontais agus as bainistíocht ar ghéarchéimeanna agus póilíneacht idirnáisiúnta ar imeachtaí móra; (e) ciallaíonn ‘tríú tíortha’ tíortha nach Ballstáit den Aontas Eorpach iad; (f) ciallaíonn ‘eagraíochtaí’ eagraíochtaí idirnáisiúnta agus a gcuid fochomhlachtaí a bhunaítear ag comhaontú idir dhá thír nó níos mó nó ar bhonn an chomhaontaithe sin; (g) ciallaíonn ‘páirtithe príobháideacha’ eintitis agus comhlachtaí arna mbunú faoi dhlí Ballstáit nó tríú tíre, go háirithe comhlachtaí agus gnólachtaí, comhlachais ghnó, eagraíochtaí neamhbhrabúis agus daoine dlíthiúla eile, nach dtagann faoi phointe (f)den Airteagal seo; (h) ciallaíonn ‘daoine príobháideacha’ gach duine nádúrtha. (i) ciallaíonn ‘sonraí pearsanta’ aon fhaisnéis a bhaineann le duine nádúrtha aitheanta nó inaitheanta a thagrófar dó ina dhiaidh seo mar “an duine is ábhar do na sonraí”; is é atá i nduine inaitheanta ná duine ar féidir a aithint go díreach nó go hindíreach, go háirithe trí thagairt d’uimhir aitheantais nó chuig fachtóir amháin nó níos mó atá sonrach dá aitheantas fisiceach, fiseolaíoch, meabhrach, eacnamaíochta, cultúrtha nó sóisialta; (j) ciallaíonn ‘próiseáil sonraí pearsanta’ a thagrófar di ina dhiaidh seo mar ‘phróiseáil’ aon oibríocht nó sraith oibríochtaí a dhéantar ar shonraí pearsanta, cibé acu go ndéantar nó nach ndéantar trí mhodh uathoibríoch é, mar bhailiú, thaifeadadh, eagrú, stóráil, leasú nó athrú, aisghabháil, breathnú orthu, úsáid, nochtadh trí tharchur, scaipeadh nó iad a chur ar fáil ar bhealach eile, ailíniú, meascadh, bacadh, léirscriosadh nó scriosadh; (k) ciallaíonn ‘faighteoir’ duine nádúrtha nó dlítheanach, údarás poiblí, gníomhaireacht nó aon chomhlacht eile a nochtar sonraí dóibh, cibé acu go bhfuil nó nach bhfuil siad ina dtríú páirtí, ní mheasfar, áfach, gur faighteoirí iad údaráis a fhéadann sonraí a fháil i gcreat fiosrúcháin ar leith; (l) ciallaíonn ‘aistriú sonraí pearsanta’ cur in iúl sonraí pearsanta, a chuirtear ar fáil go gníomhach, idir líon teoranta de pháirtithe aitheanta, agus é ar eolas ag an seoltóir nó é de rún acu rochtain ar na sonraí pearsanta a thabhairt don fhaighteoir; (m) ciallaíonn ‘córas um chomhdú sonraí pearsanta’ a thagrófar dó ina dhiaidh seo mar ‘chóras comhdaithe’ aon sraith struchtúrtha de shonraí pearsanta atá inrochtana de réir critéar sonrach, cibé acu an bhfuil sí láraithe nó díláraithe nó an scaiptear ar bhonn feidhmiúil nó geografach í; (n) ciallaíonn ‘cead an duine is ábhar do na sonraí’ aon chomhartha sonrach agus eolasach ar a chuid mianta arna thabhairt gan srianadh trína dtugann an duine is ábhar do na sonraí le fios go bhfuil sé sásta go ndéanfaí próiseáil ar shonraí pearsanta a bhaineann leis/léi; (o) ciallaíonn ‘sonraí pearsanta riaracháin’ na sonraí pearsanta go léir á bpróiseáil ag Europol seachas iad siúd a phróiseáiltear chun na cuspóirí a chomhlíonadh atá leagtha síos in Airteagal 3(1) agus (2). Airteagal 3 Cuspóirí 1. Tacóidh agus neartóidh sé gníomh ag údaráis inniúla na mBallstát chomh maith lena gcomhar lena chéile chun coireacht thromchúiseach a théann i bhfeidhm ar dhá Bhallstát nó níos mó a chosc agus a chomhrac, i dteannta le sceimhlitheoireacht agus cineálacha eile coireachta a théann i bhfeidhm ar chomhleas atá clúdaithe ag beartas Aontais, mar atá sonraithe in Aguisín 1. 2. Tacóidh agus neartóidh Europol chomh maith gníomh ag údaráis inniúla na mBallstát a agus a gcomhar lena chéile chun cionta eile a bhaineann leis na cionta a bhfuil tagairt dóibh faoi phointe (a). Breathnófar ar na cionta seo a leanas mar chionta coiriúla: (a) cionta coiriúla a dhéantar chun an modh a fháil chun gníomhartha a dhéanamh a bhfuil Europol inniúil ina dtaobh (b) cionta coiriúla a dhéantar chun gníomhartha a bhfuil Europol inniúil ina dtaobh a éascú nó a dhéanamh; (c) cionta coiriúla a dhéantar chun áirithiú go bhfuil gníomhartha a bhfuil Europol inniúil ina dtaobh gan baol pionóis 3. 3. Déanfaidh Europol gníomhaíochtaí oiliúna eile le haghaidh oifigeach um fhorfheidhmiú an dlí a thacú, a fhorbairt, a sheachadadh agus a chomhordú. Caibidil II CÚRAIMÍ A BHAINEANN LE COMHAR I bhFORFHEIDHMIÚ AN DLÍ Airteagal 4 Cúraimí 1. Is é Europol an ghníomhaireacht Aontais Eorpaigh a chomhlíonfaidh na cúraimí seo a leanas i gcomhréir leis an Rialachán seo: (a) faisnéis a bhailiú, a stóráil, a phróiseáil, anailís a dhéanamh uirthi agus í a mhalartú; (b) fógra a thabhairt gan mhoill do na Ballstáit faoi fhaisnéis a bhaineann leo sin agus faoi aon cheangail idir ciontaí coiriúla; (c) gníomh imscrúdaitheach agus oibriúcháin, a eagrú agus a chur chun feidhme (i) a dhéantar i gcomhpháirt le húdaráis inniúla na mBallstát; nó (ii) i bhfianaise comhfhoirne imscrúdaitheacha, i gcomhréir le hAirteagal 5, áit ar cuí i gcomhar le Eurojust; (d) páirt a ghlacadh i gcomhfhoirne imscrúdaitheacha agus bunú na bhfoirne sin a mholadh de réir Airteagail 5; (e) tacaíocht fhaisnéise agus anailíse a chur ar fáil do Bhallstáit i gceangal le mórimeachtaí idirnáisiúnta; (f) measúnuithe bagartha, anailís straitéiseach agus oibriúcháin agus tuairiscí ginearálta staide a ullmhú; (g) saineolas faoi mhodhanna um chosc na coireachta, nósanna imeachta imscrúdaitheacha agus modhanna teicniúla agus fóiréinseacha a fhorbairt, a roinnt agus a chur chun cinn agus comhairle a chur ar fáil do Bhallstáit; (h) tacaíocht theicniúil agus airgeadais a chur ar fáil d’oibríochtaí agus d’imscrúduithe trasteorann Ballstát, lena n-áirítear comhfhoirne imscrúdaitheacha; (i) oiliúint d’oifigigh um fhorfheidhmiú an dlí a thacú, a chomhordú agus a chur chun feidhme i gcomhpháirt le líonra na n-institiúidí oiliúna sna Ballstát mar atá leagtha amach i gCaibidil III; (j) faisnéis choiriúil agus tacaíocht anailíse sna réimse a thagann faoina gcúram a chur ar fáil do chomhlachtaí an Aontais OLAF agus do na hinstitiúidí AE a bunaíodh ar bhonn Theidil V den Chonradh agus don Oifig Frith-Chalaoise Eorpach; (k) faisnéis agus tacaíocht a chur ar fáil do struchtúir bainistíochta géarchéime an AE, agus do mhisin bainistíochta géarchéime an AE arna mbunú ar bhonn an Chonartha ar an Aontas Eorpach (l) lárionaid saineolais Aontais a fhorbairt chun cineálacha áirithe coireachta a thagann faoi chuspóirí Europol a chomhrac, Lárionad Cibearchoireachta na hEorpa go háirithe. 2. Cuirfidh Europol anailís straitéiseach agus measúnuithe bagartha ar fáil chun cabhrú leis an gComhairle agus an gCoimisiún tosaíochtaí straitéiseacha agus oibriúcháin an Aontais um chomhrac na coireachta a leagan síos. Cabhróidh Europol freisin le cur chun feidhme oibriúcháin na dtosaíochtaí sin. 3. Cuirfidh Europol faisnéis straitéiseach ar fáil chun cabhrú le húsáid éifeachtach agus éifeachtúil na n-acmhainní atá ar fáil ar leibhéal náisiúnta agus Aontais le haghaidh gníomhaíochtaí oibriúcháin agus tacaíochta do na gníomhartha sin. 4. Gníomhóidh Europol mar an Lároifig chun góchumadh an euro a chomhrac i gcomhréir le Cinneadh 2005/511/CGB an 12 Iúil 2005 ar an euro a chosaint i gcoinne góchumtha.[40] Freisin molfaidh Europol comhordú a dhéanamh ar na bearta a ghlactar chun góchumadh an euro a chomhrac ag údaráis inniúla na mBallstát nó i bhfianaise comhfhoirne imscrúdaithe, áit ar cuí i gcuibhreann le comhlachtaí an Aontais agus údaráis tríú tíortha. Airteagal 5 Rannpháirtíocht i gcomhfhoirne imscrúdaitheacha 1. Féadfaidh Europol páirt a ghlacadh i ngníomhaíochtaí comhfhoirne imscrúdaitheacha a dhéileálann le coireacht a thagann faoi chuspóirí Europol. 2. Féadfaidh Europol, laistigh de na teorainneacha a bhfuil foráil déanta dóibh ag dlí na mBallstát a bhfuil an chomhfhoireann imscrúdaitheach ag oibriú laistigh díobh, cabhrú le gach gníomhaíocht agus le malartú faisnéise le gach ball den chomhfhoireann imscrúdaitheach. 3. Áit a bhfuil cúiseanna ag Europol chun creidiúint go gcuirfí luach le himscrúdú dá mbunófaí comhfhoireann imscrúdaitheach, d’fhéadfadh sé é sin a mholadh do na Ballstáit atá i gceist agus bearta a ghlacadh chun cabhrú leo an chomhfhoireann imscrúdaitheach a bhunú. 4. Ní chuirfidh Europol bearta comhéigneacha i bhfeidhm.. Airteagal 6 Iarrataí Europol ar imscrúduithe coiriúla a thionscain 1. I gcásanna sonracha áit a measann Europol gur cheart imscrúdú coiriúil a thionscain ar choir a thagann faoina chuspóirí, cuirfidh sé Eurojust ar a eolas mar gheall air. 2. Ag an am céanna, iarrfaidh Europol ar Aonaid Náisiúnta na mBallstát atá i gceist arna mbunú ar bhonn Airteagail 7(2) imscrúduithe coiriúla a thionscain, a dhéanamh nó a chomhordú. 3. Cuirfidh na hAonaid Náisiúnta Europol a chur ar a eolas gan mhoill faoi thionscain an imscrúdaithe. 4. Má chinneann údaráis inniúla na mBallstát atá i gceist gan an iarraidh a dhéanann Europol a chomhlíonadh, tabharfaidh siad na fáthanna leis an gcinneadh do Europol laistigh d’aon mhí amháin ón iarraidh a fháil. Féadfar gan na cúiseanna a thabhairt más amhlaidh dá dtabharfaí iad: (a) go ndéanfaí dochar do leasanna bunúsacha slándála náisiúnta; nó (b) go gcuirfí rath imscrúduithe atá ar siúl nó sábháilteacht daoine aonair i mbaol. 5. Cuirfidh Europol Eurojust ar a eolas faoi chinneadh údaráis inniúil Ballstáit chun imscrúdú a thionscain nó chun diúltú imscrúdú a thionscain. Airteagal 7 Comhar na mBallstát le Europol 1. Comhoibreoidh na Ballstáit le Europol agus a chuid cúraimí á chomhlíonadh aige. 2. Bunóidh agus sannfaidh gach Ballstát Aonad Náisiúnta a bheidh mar chomhlacht idirchaidrimh idir Europol agus na húdaráis inniúla sna Ballstáit agus le hinstitiúidí oiliúna le haghaidh oifigeach um fhorfheidhmiú an dlí. Ceapfaidh gach Ballstát oifigeach mar cheann an Aonaid Náisiúnta. 3. Áiritheoidh na Ballstáit go bhfuil a gcuid Aonad Náisiúnta in ann na cúraimí mar atá leagtha amach sa Rialachán a chomhlíonadh, go háirithe go bhfuil rochtain acu ar bhunachair sonraí náisiúnta um fhorfheidhmiú an dlí. 4. Féadfaidh Europol comhoibriú go díreach le húdaráis inniúla na mBallstát i dtaobh imscrúduithe aonair. Sa chás sin, cuirfidh Europol an tAonad Náisiúnta ar a eolas gan mhoill agus cuirfidh sé cóip ar fáil d’aon fhaisnéis arna malartú le linn teagmhála dírí idir Europol agus na húdaráis inniúla faoi seach. 5. Déanfaidh Bhallstáit, trí mheán a nAonad Náisiúnta nó trí údaráis inniúil Ballstáit, an méid seo a leanas go háirithe: (a) cuirfidh siad an fhaisnéis ar fáil do Europol atá riachtanach dó chun a chuid cuspóirí a chomhlíonadh. Áirítear leis sin faisnéis maidir le réimsí coireachta a dtugann an tAontas tosaíocht dóibh a chur ar fáil gan mhoill. Áirítear leis freisin cóip de mhalairtí déthaobhacha nó iltaobhacha le Ballstát nó le Ballstáit eile a chur ar fáil a mhéid is go mbaineann an mhalairt do choireacht a thagann faoi chuspóirí Europol; (b) áiritheoidh siad cumarsáid agus comhar éifeachtach gach údaráis inniúil ábhartha sna Ballstáit agus na n-institiúidí oiliúna d’oifigigh um fhorfheidhmiú an dlí le Europol; (c) músclóidh siad feasacht faoi ghníomhaíochtaí Europol. 6. Reáchtálfaidh cinn Aonad Náisiúnta cruinnithe rialta, go háirithe chun fadhbanna a phlé agus a réiteach a thagann chun cinn i bhfianaise a gcomhoibrithe oibriúcháin le Europol. 7. Sannfaidh gach Ballstát eagraíocht agus baill foirne an Aonaid Náisiúnta i gcomhréir lena reachtaíocht náisiúnta. 8. Is iad na Ballstáit a iompróidh na costais a thabhóidh Aonaid Náisiúnta agus costais údaráis inniúla sna Ballstáit i gcumarsáidí le Europol agus, seachas costas an cheangail, ní dhéanfar iad a mhuirearú do Europol. 9. Cinnteoidh na Ballstáit íosleibhéal slándála i ngach córas a úsáidtear chun nascadh le Europol. 10. Ceapfaidh Europol tuarascáil gach bliain faoi mhéid agus cháilíocht na faisnéise arna gcur ar fáil ag gach Ballstát de bhun mhír 5(a) agus ar fheidhmíocht a Aonaid Náisiúnta. Seolfar an tuarascáil bhliantúil chuig Parlaimint na hEorpa, chuig an gCoimisiún agus chuig parlaimintí náisiúnta. Airteagal 8 Oifigigh idirchaidrimh 1. Sannfaidh gach Aonad Náisiúnta oifigeach idirchaidrimh amháin ar a laghad do Europol. Ach amháin mar a leagtar a mhalairt síos sa Rialachán seo, beidh gach oifigeach idirchaidrimh faoi réir dhlí náisiúnta na mBallstát a mbeidh an t-oifigeach á shannadh acu. 2. Beidh na biúrónna náisiúnta idirchaidrimh i Europol comhdhéanta d’oifigigh idirchaidrimh agus tabharfaidh a gcuid Aonad Náisiúnta laistigh de Europol treoir dóibh i gcomhréir le dlí náisiúnta an Bhallstáit tionscnaimh agus na bhforálacha atá infheidhme do riar Europol. 3. Cabhróidh oifigigh idirchaidrimh le malartú faisnéise idir Europol agus na Ballstáit. 4. Cabhróidh oifigigh idirchaidrimh le malartú faisnéise idir a chuid Ballstát agus oifigigh idirchaidrimh Ballstát eile i gcomhréir leis an dlí náisiúnta. Féadfar struchtúr Europol a úsáid, i gcomhréir leis an dlí náisiúnta, le haghaidh malairtí déthaobhacha den sórt sin chun coireanna atá lasmuigh de chuspóirí Europol a chlúdach. Saineoidh an Bord Bainistíochta cearta agus oibleagáidí oifigigh idirchaidrimh i ndáil le Europol. 5. Beidh na pribhléidí agus na díolúintí ag oifigigh idirchaidrimh atá riachtanach chun a gcuid cúraimí a chomhlíonadh i gcomhréir le hAirteagal 65. 6. Áiritheoidh Europol go bhfuil oifigigh idirchaidrimh go hiomlán ar a n-eolas faoina chuid gníomhaíochtaí, a mhéid is atá sé sin riachtanach chun a gcuid cúraimí a chomhlíonadh. 7. Clúdóidh Europol na costais as na háitribh riachtanacha i bhfoirgneamh Europol a thabhairt do Bhallstáit chomh maith le dóthain tacaíochta a thabhairt d’oifigigh idirchaidrimh chun a gcuid dualgas a chomhlíonadh. Iompróidh an Ballstát sannta gach costas eile a thagann chun cinn maidir le hoifigigh idirchaidrimh a shannadh, lena n-áirítear costais as trealaimh d’oifigigh idirchaidrimh, ach má chinneann an t-údarás buiséadach a mhalairt de réir mholadh an Bhoird Bainistíochta. Caibidil III CÚRAIMÍ A BHAINEANN LE hOILIÚINT D’OIFIGIGH UM FHORFHEIDHMIÚ AN DLÍ Airteagal 9 Acadamh Europol 1. Déanfaidh rannóg laistigh de Europol, ar a dtabharfar Acadamh Europol, mar a bhunaítear leis an Rialachán seo, oiliúint le haghaidh oifigeach um fhorfheidhmiú an dlí a thacú, a fhorbairt, a sheachadadh agus a chomhordú, go háirithe laistigh de réimsí an chomhraic i gcoinne coireachta tromchúisí a théann i bhfeidhm ar dhá Bhallstát nó níos mó agus sceimhlitheoireacht, bainistíocht ar imeachtaí oird phoiblí agus spóirt a bhfuil riosca mór i gceist leo, pleanáil straitéiseach agus ceannas ar mhisin an Aontais nach misin mhíleata iad, chomh maith le ceannaireacht um fhorfheidhmiú an dlí agus scileanna teanga agus go háirithe chun: (a) feasacht agus eolas a mhéadú faoi na nithe seo a leanas: (i) ionstraimí idirnáisiúnta agus Aontais ar chomhar i bhforfheidhmiú an dlí; (ii) na comhlachtaí Aontais go háirithe Europol, Eurojust agus Frontex, a bhfeidhmiú agus a ról; (iii) gnéithe breithiúnacha de chomhar i bhforfheidhmiú an dlí agus eolas praiticiúil faoi rochtain ar chainéil fhaisnéise; (b) forbairt comhar réigiúnach agus déthaobhach a spreagadh i measc Ballstát agus idir Ballstáit agus tríú tíortha; (c) dul i ngleic le réimsí sonracha coiriúla nó réimsí téamacha póilíneachta áit a bhféadfadh oiliúint ar leibhéal an Aontais luach a chur leo; (d) comhchuraclaim shonracha a cheapadh le haghaidh oifigeach um fhorfheidhmiú an dlí chun oiliúint a chur orthu le haghaidh rannpháirtíochta i misin shibhialta an Aontais; (e) tacú leis na Ballstáit i ngníomhaíochtaí um forbairt acmhainne maidir le forfheidhmiú déthaobhach an dlí i dtríú tíortha; (f) oiliúint a chur ar na hoiliúnóirí agus cabhrú le dea-chleachtais fhoghlama a fheabhsú agus a mhalartú. 2. Forbróidh agus nuashonróidh Acadamh Europol uirlisí agus modheolaíochtaí foghlama go rialta agus cuirfidh sé i bhfeidhm iad siúd ó thaobh na foghlama fadsaoil chun scileanna na n-oifigeach um fhorfheidhmiú an dlí a neartú. Déanfaidh Acadamh Europol measúnacht ar thorthaí na ngníomhartha sin agus é mar aidhm feabhas a chur ar cháilíocht, chomhtháiteacht agus éifeachtacht gníomhartha amach anseo. Airteagal 10 Cúraimí Acadamh Europol 1. Ullmhóidh Europol anailís straitéiseach ilbhliantúil ar riachtanais oiliúna straitéiseacha agus cláir fhoghlama ilbhliantúla. 2. Forbróidh Acadamh Europol agus cuirfidh sé i bhfeidhm gníomhaíochtaí oiliúna agus táirgí foghlama, a d’fhéadfadh na gnéithe seo a leanas a áireamh: (a) cúrsaí, seimineáir, comhdhálacha, gníomhaíochtaí bunaithe ar an ngréasán agus gníomhaíochtaí r-fhoghlama; (b) comhchuraclaim chun feasacht a mhúscailt, dul i ngleic le bearnaí agus/nó cur chuige coiteann a éascú maidir le feiniméin choiriúla trasteorann; (c) modúil oiliúna atá céimnithe de réir céimeanna comhleanúnacha nó leibhéil chastachta scileanna a theastaíonn ón spriocghrúpa ábhartha agus atá dírithe ar cheantar geografach sainithe, réimse shonrach théamach de ghníomhaíocht choiriúil nó ar shraith shonrach de scileanna gairmiúla; (d) cláir mhalairte agus iasachta d’oifigigh um fhorfheidhmiú an dlí i bhfianaise cur chuige oiliúna atá bunaithe ar oibriúcháin; 3. Chun beartas oiliúna comhtháite san Eoraip a áirithiú chun tacú le misin shibhialta agus forbairt acmhainne i dtríú tíortha seo a leanas a dhéanfaidh Acadamh Europol: (a) measúnacht ar thionchar bheartais agus thionscnaimh reatha an Aontais i ndáil le hoiliúint ar fhorfheidhmiú an dlí; (b) oiliúint a fhorbairt agus a chur ar fáil chun oifigigh um fhorfheidhmiú an dlí sna Ballstáit a ullmhú i gcomhair rannpháirtíochta i misin shibhialta, lena n-áirítear cur ar a gcumas scileanna teanga ábhartha a fháil; (c) oiliúint a fhorbairt agus a chur ar fáil le haghaidh oifigeach um fhorfheidhmiú an dlí as tríú tíortha, go háirithe as na tíortha ar iarrthóirí iad le haghaidh aontachais leis an Aontas; (d) bainistíocht ar chistí tiomanta Cúnaimh Sheachtraigh an AE chun cabhrú le tríú tíortha a n-acmhainn a fhorbairt sna réimsí beartais ábhartha, i gcomhréir le tosaíochtaí bunaithe an Aontais. 4. Déanfaidh Acadamh Europol aitheantas frithpháirteach ar oiliúint na seirbhísí forfheidhmithe dlí sna Ballstáit agus caighdeáin cháilíochta reatha ábhartha na hEorpa a cur chun cinn. Airteagal 11 Taighde atá ábhartha d’oiliúint 1. Cuirfidh Acadamh Europol le forbairt taighde atá ábhartha do ghníomhaíochtaí oiliúna atá clúdaithe ag an gCaibidil seo. 2. Déanfaidh Acadamh Europol comhpháirtíocht a chur chun cinn agus a bhunú le comhlachtaí Aontais agus le hinstitiúidí acadúla poiblí agus príobháideacha chomh maith agus spreagfaidh sé cruthú comhpháirtíochtaí níos láidre idir ollscoileanna agus institiúidí oiliúna sna Ballstáit Caibidil IV EAGRAÍOCHT EUROPOL Airteagal 12 Struchtúr riaracháin agus bainistíochta Europol Seo a leanas a chuimseoidh struchtúr riaracháin agus bainistíochta Europol: (a) Bord Bainistíochta, a chomhlíonfaidh na feidhmeanna mar atá leagtha amach in Airteagal 14; (b) Stiúrthóir Feidhmiúcháin a chomhlíonfaidh sé na freagrachtaí mar atá leagtha amach in Airteagal 19; (c) Coiste Eolaíochta um Oiliúint i gcomhréir le hAirteagal 20; (d) más cuí, aon chomhlacht comhairleach eile a bunaíodh ag an mBord Bainistíochta i gcomhréir le hAirteagal 14(1)(p); (e) más cuí, Bord Feidhmiúcháin i gcomhréir le hAirteagal 21 agus le hAirteagal 22. ROINN 1 AN BORD BAINISTÍOCHTA Airteagal 13 Comhdhéanamh an Bhoird Bainistíochta 1. Beidh an Bord Bainistíochta comhdhéanta d’ionadaí amháin ó gach Ballstát agus beirt ionadaithe ón gCoimisiún, agus cearta vótála acu go léir. 2. Ceapfar comhaltaí an Bhoird Bainistíochta ar bhonn a dtaithí ar eagraíochtaí earnála poiblí nó príobháidí agus a gcuid eolais ar chomhar i bhforfheidhmiú an dlí. 3. Déanfar ionadaíocht ar gach comhalta den Bhord Bainistíochta ag comhalta ailtéarnach nach mór a cheapadh ar bhonn a thaithí ar bhainistíocht ar eagraíochtaí earnála poiblí agus príobháidí agus a gcuid eolais ar an mbeartas náisiúnta ar oiliúint le haghaidh oifigeach um fhorfheidhmiú an dlí. Gníomhóidh an comhalta ailtéarnach mar chomhalta ar na saincheisteanna a bhaineann le hoiliúint oifigeach um fhorfheidhmiú an dlí. Déanfaidh an comhalta ailtéarnach ionadaíocht ar an gcomhalta agus é as láthair. Déanfaidh an comhalta ionadaíocht ar an gcomhalta ailtéarnach ar aon saincheisteanna a bhaineann le hoiliúint oifigeach um fhorfheidhmiú an dlí agus é as láthair. 4. Ba cheart do gach páirtí a bhfuil ionadaíocht déanta orthu ar an mBord Bainistíochta iarracht a dhéanamh chun láimhdeachas a gcuid ionadaithe a theorannú, chun leanúnachas obair an Bhoird Bainistíochta a áirithiú. Díreoidh gach páirtí ar ionadaíocht chothrom a bhaint amach idir fir agus mná ar an mBord Bainistíochta. 5. Mairfidh an tréimhse oifige do na comhaltaí agus na comhaltaí ailtéarnacha ar feadh ceithre bliana. Féadfar an tréimhse sin a shíneadh.. Nuair a thiocfaidh deireadh lena dtréimhse oifige nó i gcás éirí as oifig acu, fanfaidh comhaltaí san oifig go ndéanfar a gcuid ceapachán a athnuachan nó go gcuirfear comhaltaí nua ina n-ionad. Airteagal 14 Feidhmeanna an Bhoird Bainistíochta 1. Seo a leanas na cúraimí a bheidh ag an mBord Bainistíochta: (a) clár oibre Europol don bhliain dar gcionn a ghlacadh ag tromlach de dhá thrian dá chuid comhaltaí agus i gcomhréir le hAirteagal 15; (b) clár oibre ilbhliantúil a ghlacadh, ag tromlach de dhá thrian dá chuid comhaltaí agus i gcomhréir le hAirteagal 15; (c) buiséad bliantúil Europol a ghlacadh ag tromlach de dhá thrian dá chuid comhaltaí agus feidhmeanna eile a chomhlíonadh i dtaobh bhuiséad Europol de bhun Chaibidil XI; (d) tuarascáil ghníomhaíochta bhliantúil chomhdhlúite ar ghníomhaíochtaí Europol a ghlacadh agus í a sheoladh, faoin 1 Iúil den bhliain dar gcionn, chuig Parlaimint na hEorpa, an gComhairle, an gCoimisiún, an gCúirt Iniúchóirí agus na Parlaimintí náisiúnta. Cuirfear an tuarascáil ghníomhaíochta bhliantúil chomhdhlúite ar fáil don phobal;; (e) na rialacha airgeadais atá infheidhme do Europol a ghlacadh i gcomhréir le hAirteagal 63; (f) faoin 31 Eanáir, tar éis tuairim an Choimisiúin a thógáil san áireamh, an plean ilbhliantúil ar bheartas foirne a ghlacadh; (g) straitéis fhrithchalaoise a ghlacadh, i gcomhréir leis na rioscaí calaoise ag tógáil san áireamh costais agus tairbhí na mbeart atá le cur chun feidhme; (h) rialacha a ghlacadh chun coinbhleachtaí leasa a chosc agus a bhainistiú i dtaobh a chuid comhaltaí, chomh maith le comhaltaí den Choiste Eolaíochta um Oiliúint; (i) i gcomhréir le mhír 2, i dtaobh bhaill foirne Europol, na cumhachtaí a fheidhmiú arna ndeonú ag an Rialacháin Foirne ar an Údarás Ceapacháin agus ag Coinníollacha Fostaíochta Sheirbhísigh Eile ar an Údarás atá Cumhachtaithe chun Conradh Fostaíochta a Thabhairt chun Críche (cumhachtaí an údaráis cheapacháin); (j) rialacha cuí cur chun feidhme a ghlacadh chun feidhm a thabhairt do na Rialacháin Foirne agus do Choinníollacha Fostaíochta Seirbhíseach Eile i gcomhréir le hAirteagal 110 de na Rialacháin Foirne; (k) an Stiúrthóir Feidhmiúcháin agus an Leas-Stiúrthóir Feidhmiúcháin a cheapadh agus áit atá sé ábhartha a dtréimhse oifige a shíneadh nó iad a bhaint den oifig i gcomhréir le hAirteagal 56 agus Airteagal 57; (l) táscairí feidhmíochta a bhunú agus maoirseacht a dhéanamh ar fheidhmíocht an Stiúrthóra Feidhmiúcháin lena n-áirítear cinntí an Bhoird Bainistíochta a chur chun feidhme; (m) Oifigeach Cuntasaíochta a cheapadh faoi réir na Rialachán Foirne agus Coinníollacha Fostaíochta Seirbhíseach Eile a bheidh neamhspleách go feidhmiúil i gcomhlíonadh a chuid dualgas; (n) comhaltaí an Choiste Eolaíochta um Oiliúint a cheapadh; (o) áirithiú go ndéantar obair leantach ar na fionnachtana agus na moltaí ag eascairt ó thuarascálacha iniúchóireachta inmheánaí nó seachtraí agus mheasúnaithe, agus ó fhiosruithe na hOifige Frithchalaoise Eorpaí (OLAF); (p) gach cinneadh a ghlacadh faoi bhunú struchtúir inmheánacha Europol agus faoi leasú orthu, áit is gá; (q) a chuid rialacha nós imeachta a ghlacadh; 2. Glacfaidh an Bord Bainistíochta, i gcomhréir le hAirteagal 110 de na Rialacháin Foirne, cinneadh atá bunaithe ar Airteagal 2(1) de na Rialacháin Foirne agus ar Airteagal 6 de Choinníollacha Fostaíochta Seirbhíseach Eile chun cumhachtaí an údaráis cheapacháin ábhartha a tharmligean don Stiúrthóir Feidhmiúcháin agus chun na coinníollacha a shainiú faoinar féidir an tarmligean cumhachtaí sin a chur ar fionraí. Beidh údarás ag an Stiúrthóir Feidhmiúcháin chun na cumhachtaí sin a fho-tharmligean. Áit a theastaíonn mar gheall ar chúinsí eisceachtúla, féadfaidh an Bord Bainistíochta, trí mheán cinnidh, tarmligean chumhachtaí an údaráis cheapacháin don Stiúrthóir Feidhmiúcháin a chur ar fionraí go sealadach agus iad siúd arna dtarmligean ag an Stiúrthóir Feidhmiúcháin a chleachtadh é féin nó na cumhachtaí sin a tharmligean chuig duine dá gcuid comhaltaí nó chuig ball foirne eile seachas an Stiúrthóir Feidhmiúcháin. Airteagal 15 Clár oibre bliantúil agus clár oibre ilbhliantúil 1. Glacfaidh an Bord Bainistíocht an clár oibre bliantúil faoin 30 Samhain ar a dhéanaí gach bliain, ar bhonn dréachta arna chur ar aghaidh ag an Stiúrthóir Feidhmiúcháin, ag tógáil san áireamh tuairim an Choimisiúin. Cuirfidh sé ar aghaidh chuig Parlaimint na hEorpa, chuig an gComhairle, an gCoimisiún agus na parlaimintí náisiúnta é. 2. Cuimseoidh an clár oibre bliantúil cuspóirí sonracha agus torthaí ionchais lena n-áirítear táscairí feidhmíochta. Cuimseoidh sé freisin cur síos ar na gníomhartha le cistiú chomh maith le léiriú ar na hacmhainní airgeadais agus daonna le leithdháileadh do gach gníomh, i gcomhréir le prionsabail an bhuiséadaithe agus na bainistíochta bunaithe ar ghníomhaíocht. Beidh an clár oibre bliantúil ar aon dul leis an gclár oibre ilbhliantúil a bhfuil tagairt déanta dó in alt. Sonróidh sé go soiléir na cúraimí a cuireadh leis, a athraíodh nó a scriosadh i gcomparáid leis an mbliain airgeadais roimhe. 3. Leasóidh an Bord Bainistíochta an clár oibre bliantúil glactha má thugtar cúraim nua do Europol. Glacfar le haon leasú substaintiúil ar an gclár oibre bliantúil tríd an nós imeachta céanna lenar glacadh an clár oibre bliantúil bunúsach. Féadfaidh an Bord Bainistíochta an chumhacht chun leasuithe neamhshubstaintiúla a dhéanamh ar an gclár oibre bliantúil a tharmligean chuig an Stiúrthóir Feidhmiúcháin. 4. Freisin glacfaidh an Bord Bainistíochta an clár oibre ilbhliantúil agus déanfaidh siad nuashonrú air faoin 30 Samhain gach bliain, ag tógáil san áireamh tuairim an Choimisiúin agus tar éis dó dul i gcomhairle le Parlaimint na hEorpa agus le parlaimintí náisiúnta. Cuirfear an clár oibre ilbhliantúil glactha ar aghaidh chuig Parlaimint na hEorpa, an gComhairle, an gCoimisiún agus Parlaimintí náisiúnta. Leagfaidh an clár oibre ilbhliantúil amach torthaí straitéiseacha agus torthaí ionchais lena n-áirítear táscairí feidhmíochta. Freisin tabharfar comhartha ann den mhéid agus de na baill foirne a leithdháilfear do gach cuspóir, i gcomhréir leis an gcreat airgeadais ilbhliantúil agus an phlean ilbhliantúil ar bheartas foirne. Cuimseoidh sé an straitéis le haghaidh caidrimh le tríú tíortha nó eagraíochtaí idirnáisiúnta a thagraítear dóibh in Airteagal 29. Cuirfear an clár oibre ilbhliantúil i bhfeidhm trí chláir oibre bliantúla agus áit is cuí, déanfar nuashonrú air tar éis thoradh measúnachtaí seachtracha agus inmheánacha. Léireofar conclúid na measúnachtaí sin, áit is cuí, sa chlár oibre bliantúil don bhliain dar gcionn. Airteagal 16 Cathaoirleach an Bhoird Bainistíochta 1. Toghfaidh an Bord Bainistíochta Cathaoirleach agus Leaschathaoirleach óna chuid comhaltaí. Toghfar an Cathaoirleach agus an Leaschathaoirleach ag tromlach de dhá thrian de chomhaltaí an Bhoird Bhainistíochta a bhfuil cearta vótála acu. Rachaidh an Leaschathaoirleach uaidh féin in ionad an Chathaoirligh má choimeádtar é óna chuid dualgas a chomhlíonadh. 2. Mairfidh tréimhsí oifige an Chathaoirligh agus an Leaschathaoirligh ar feadh ceithre bliana Féadfar a dtréimhse oifige athnuachan uair amháin. Más amhlaidh, áfach, go dtagann deireadh lena gcomhaltacht ar an mBord Bainistíochta aon uair lena dtréimhse oifige mar Chathaoirleach nó Leaschathaoirleach, rachaidh a dtréimhse oifige in éag go huathrialach ar an dáta sin. Airteagal 17 Cruinnithe an Bhoird Bainistíochta 1. Tionólfaidh an Cathaoirleach cruinnithe an Boird Bhainistíochta. 2. Glacfaidh Stiúrthóir Feidhmiúcháin Europol páirt sa phlé. 3. Reáchtálfaidh an Bord Bainistíochta dhá ghnáthchruinniú ar a laghad in aghaidh na bliana. Ina theannta sin, reáchtálfaidh sé cruinnithe ar thionscnamh a Chathaoirligh, arna iarraidh sin don Choimisiún nó do thrian dá chomhaltaí ar a laghad. 4. Féadfaidh an Bord Bainistíochta cuireadh a thabhairt d’aon duine a bhféadfadh go mbeadh a dtuairim ábhartha don phlé chun freastal ar a chruinniú mar bhreathnadóir gan cheart vótála. 5. Féadfaidh comhairleoirí nó saineolaithe cabhrú le comhaltaí den Bhoird Bainistíochta, faoi réir fhorálacha a chuid Rialacha Nós Imeachta. 6. Cuirfidh Europol an rúnaíocht ar fáil don Bhord Bainistíochta. Airteagal 18 Rialacha vótála 1. Gan dochar d’Airteagal 14(1)(a), (b) agus (c) agus d’Airteagal 16(1) agus Airtegal 56(8) glacfaidh an Bord Bainistíochta cinntí ag tromlach comhaltaí. 2. Beidh aon vóta amháin ag gach comhalta. In éagmais comhalta vótála, beidh a ailtéarnach i dteideal chun a cheart vótála a fheidhmiú. 3. Glacfaidh an Cathaoirleach páirt i vótáil. 4. Ní ghlacfaidh an Stiúrthóir Feidhmiúcháin páirt i vótáil. 5. Bunófar socruithe vótála níos sonraí le rialacha nós imeachta an Bhoird Bainistíochta, go háirithe na cúinsí ina bhféadfadh comhalta gníomhú thar ceann comhalta eile, agus aon riachtanais chóraim, áit is gá. ROINN 2 AN STIÚRTHÓIR FEIDHMIÚCHÁIN Airteagal 19 Freagrachtaí an Stiúrthóra Feidhmiúcháin 1. Déanfaidh an Stiúrthóir Feidhmiúcháin bainistíocht ar Europol. Beidh sé cuntasach don Bhord Bainistíochta. 2. Gan dochar do chumhachtaí an Choimisiúin, an Bhoird Bainistíochta, nó an Bhoird Feidhmiúcháin, beidh an Stiúrthóir Feidhmiúcháin go hiomlán neamhspleách i bhfeidhmiú a chuid dualgas agus ní iarrfaidh sé nó ní thógfaidh sé treoracha ó aon rialtas ná aon chomhlacht eile. 3. Tabharfaidh an Stiúrthóir Feidhmiúcháin tuairisc do Pharlaimint na hEorpa ar fheidhmiú a chuid dualgas nuair a thabharfar cuireadh dó déanamh amhlaidh. Féadfaidh an Chomhairle cuireadh a thabhairt don Stiúrthóir Feidhmiúcháin tuairisc a thabhairt ar fheidhmiú a chuid dualgas. 4. Beidh an Stiúrthóir Feidhmiúcháin mar ionadaí dlí do Europol. 5. Beidh an Stiúrthóir Feidhmiúcháin freagrach as cur chun feidhme na gcúraimí arna sannadh do Europol ag an Rialachán seo. Beidh an Stiúrthóir Feidhmiúcháin freagrach go háirithe as: (a) riarachán laethúil Europol; (b) cinntí arna nglacadh ag an mBord Bainistíochta a chur i bhfeidhm; (c) an clár oibre bliantúil agus an clár oibre ilbhliantúil a ullmhú agus iad a chur faoi bhráid an Bhoird Bainistíochta tar éis dul i gcomhairle leis an gCoimisiún; (d) an clár oibre bliantúil agus an clár oibre ilbhliantúil a chur chun feidhme agus tuairisc a thabhairt don Bhord Bainistíochta ar a gcur chun feidhme; (e) an tuarascáil bhliantúil chomhdhlúite ar ghníomhaíochtaí Europol a ullmhú agus í a chur faoi bhráid an Bhoird Bainistíochta le faomhadh; (f) plean gníomhaíochta a ullmhú chun conclúidí na dtuarascálacha agus na measúnuithe iniúchóireachta inmheánaí agus seachtraí a leanúint, chomh maith le tuarascálacha imscrúdaithe agus moltaí ó imscrúduithe ag OLAF agus tuairisc a dhéanamh ar dhul chun cinn dhá uair sa bhliain don Choimisiún agus ar bhonn rialta don Bhord Bainistíochta; (g) leas airgeadais an Aontais a chosaint trí bhearta coisctheacha i gcoinne calaoise, éillithe agus aon ghníomhaíochtaí mídhleathacha eile a chur i bhfeidhm agus, gan dochar d’inniúlacht imscrúdaitheach OLAF, trí sheiceálacha éifeachtacha agus, má bhraitear mírialtachtaí, trí mhéideanna a íocadh go mícheart a fháil ar ais agus, más cuí, trí phionóis riaracháin agus airgeadais éifeachtacha, chomhréireacha agus athchomhairleacha; (h) straitéis frithchalaoise le haghaidh Europol a ullmhú agus í a chur faoi bhráid an Bhoird Bainistíochta le faomhadh; (i) dréachtrialacha airgeadais atá infheidhme do Europol a ullmhú; (j) dréachtráiteas Europol faoi mheastacháin ioncaim agus caiteachais a ullmhú agus a bhuiséad a chur chun feidhme; (k) dréachphlean ilbhliantúil ar bheartas foirne a ullmhú agus é a chur faoi bhráid an Bhoird Bainistíochta tar éis dul i gcomhairle leis an gCoimisiún; (l) tacú le Cathaoirleach an Bhoird Bainistíochta agus cruinnithe an Bhoird Bainistíochta á n-ullmhú; (m) an Bord Bainistíochta a chur ar a eolas ar bhonn rialta maidir le cur chun feidhme tosaíochtaí straitéiseacha agus oibriúcháin Aontais chun coireacht a chomhrac. ROINN 3 AN COISTE EOLAÍOCHTA UM OILIÚINT Airteagal 20 An Coiste Eolaíochta um Oiliúint 1. Beidh an Coiste Eolaíochta ina chomhlacht neamhspleách comhairleach a rathóidh agus a threoróidh cáilíocht eolaíochta obair Europol ar oiliúint. Don chuspóir sin, tabharfaidh an Stiúrthóir Feidhmiúcháin ról don Choiste Eolaíochta ag céim luath maidir le hullmhú gach doiciméid a bhaineann le hoiliúint a thagraítear dóibh in Airteagal 14. 2. Beidh an Coiste Eolaíochta cuimsithe d’aon duine déag den seasamh acadúil nó gairmiúil is airde sna hábhair atá cuimsithe ag Caibidil III den Rialachán seo. Ceapfaidh an Bord Bainistíochta na comhaltaí tar éis glao thrédhearcaigh le haghaidh iarratas chomh maith le nós imeachta roghnúcháin le foilsiú in Irisleabhar Oifigiúil an AE. Ní bheidh comhaltaí an Bhoird Bainistíochta ina gcomhaltaí den Choiste Eolaíochta um Oiliúint. Beidh comhaltaí an Choiste Eolaíochta um Oiliúint neamhspleách. Ní iarrfaidh siad nó ní thógfaidh siad treoracha ó aon rialtas ná ó aon chomhlacht eile. 3. Cuirfear an liosta de chomhaltaí an Choiste Eolaíochta ar fáil don phobal agus déanfaidh Europol nuashonrú air ar a láithreán gréasáin. 4. Mairfidh tréimhse oifige na gcomhaltaí den Choiste Eolaíochta ar feadh cúig bliana. Ní bheidh sí in-athnuaite agus is féidir a chuid comhaltaí a bhaint dá n-oifig i gcás nach gcomhlíonann siad na critéir neamhspleáchais. 5. Toghfaidh an Coiste Eolaíochta a Chathaoirleach agus a Leaschathaoirleach ar feadh tréimhse oifige de cheithre bliana. Glacfaidh sé poist trí thromlach simplí. Déanfar é a thionól ag a Chathaoirleach suas go ceithre huaire in aghaidh na bliana. Más gá, tionólfaidh an Cathaoirleach cruinnithe urghnácha as a stuaim féin nó ar iarratas ceathrar comhaltaí ar a laghad den Choiste Eolaíochta. 6. Tabharfar cuireadh chun na gcrui